Antonio Nocerino

Antonio Nocerino

Antonio Nocerino (Napli, 9 ta' April 1985) huwa plejer professjonali tal-futbol li jilgħab bħala midfilder mal-klabb Kanadiż ta' Orlando City.

Antonio Nocerino twieled Napli, fid-9 ta' April 1985 iben Ciro u Giovanna.

Fit-3 ta' Lulju 2010, huwa żżewweġ lil Federica, li kien ilu jafa miż-żminijiet tal-iskola u li kienu għarajjes għal tmien snin.

Huma kellhom tifel, Francesco, imwieled fis-6 ta' Mejju 2009.

Fil-5 ta' Ottubru kellhom it-tieni wild tagħhom bl-isem ta' Cecilia.

Huwa għandu diploma fil-kontabilità.

Huwa beda jilgħab fl-età ta' 5 snin ma' klabb żgħir immexxi minn missieru fil-lokal tiegħu.

Meta kellu 13-il sena ingħaqad ma Juventus.

Matul il-karriera tiegħu huwa lagħab ukoll ma' Avellino, Genoa, Catanzaro , Crotone , Messina u Piacenza .

Huwa għamel id-debutt tiegħu mal-professjonisti fis-Serie B ma' Avellino fil-11 ta' Settembru 2003 fil-partita Avellino-Palermo (0-0).

Fi tliet staġuni u nofs fis-Serie B, Nocerino laghab 111-il loghba.

Id-debutt fis-Serie A wasal fit-12 ta' Frar 2006 fil-partita Messina-Sampdoria (4-2).

L-ewwel gowl tiegħu fis-Serie A skurjaħ fis-7 Mejju 2006 mal-flokk ta' Messina fil-partita kontra Empoli , iżda il-gowl gie ikkanċellat lilu minhabba li l-logħba kienet eventwalment abbandunata.

Fl-istaġun 2006-2007, ma' Piacenza, laghab regolarment 37 logħoba u skorja 6 gowls.

Fis-sajf ta' l'2007, Juventus, xtraw nofs l'iehor tal-propjeta ta' Nocerino minnghand Piacenza għal 3.7 miljun ewro.

Huwa għamel id-debutt uffiċjali tiegħu ma Juventus meta beda il-loghba ma' l'ewwel 11 fl-ewwel jum tal-ftuħ ta' Serie A fil-logħba Juventus-Livorno (5-1).

Wara din il-loghba kowċ Ranieri baqa jilghabu regolari mat-tim ta' Juventus.

Madankollu fit-tieni rawnd, bil-wasla ta Sissoko f'Turin, ma bediex jintuża kontinwament, imma xorta spiċċa b'mod pożittiv l'esperjenza tieghu ma' Juventus b'32 prezenza fil- kampjonat u 4 fil-Coppa Italia.

Fit-30 ta' Mejju 2008 ingħaqad għal kollox mat-tim ta' Palermo bit-trasferiment tal-plejer Amauri ma' Juventus.

Lagħab l'ewwel logħoba ma' Palermo fit-13 ta' Settembru 2008 fir-rebħa kontra Roma 3-1.

Nocerino irnexxielu jilgħab titolari għal kwazi l'istagun kollu, pero spicca l'aħħar ftit ta' l'istagun bħala riseva.

B'kollox lagħab 33 loghoba (kollħa fil-kampjonat) mingħajar ma skurja; ħdejn Mark Bresciano , li huwa aktar offensiv minn Nocerino, li xogħolu dejjem kien li jiddefendi u jkisser l'attakki ta' l'avversajri.

Fl'istaġun 2009-2010 ma' Palermo Walter Zenga , reġa beda jilgħab titolari, imma f'qasir żmien reġa spiċċa riserva.

Skorja l'ewwel gowl tiegħu kemm fis-Serje A u kemm bil-flokk ta' Palermo fil-ħames ġurnata tal-kampjonat fil-ġrawnd Barbera kontra Roma, li spiċċat 3-3.

Bid-dħul ta' Delio Rossi bħala kowċ minflok Zenga, reġa sar plejer titolari u ġie fdat xogħol ta' finalizzazjoni u jakkumpanja l'attakk ta' Palermo.

B'hekk il-fażi difensiva ġiet fdata lil Giulio Migliaccio.

Għalaq it-tieni staġun tiegħu ma' Palermo b'35 presenza u 2 gowls fil-kampjonat u 3 presenzi fil- Coppa Italia.

Fl-istaġun 2010-2011 halla in-numru 9 lil Abel Hernández, u ghazel 23, il-gurnata li miet Padre Pio, li Nocerino huwa devot tieghu.

Laghab l'ewwel darba ma Palermo fl'Europa League kontra Maribor.

Lahaq il-100 presenza tieghu fis-Serje A (89 presenzi), Coppa Italia (5) u Europa League (6) fil-kwarti ta' finali fil-Coppa Italia b'rebha kontra Parma.

Fit-3 ta' Frar 2011, fil-loghoba bejn Palermo-Fiorentina (2-4), skurja it-3 gowl tieghu fil-kampjonat.

Fl'10 April fil-loghoba bejn Palermo-Cesena (2-2), laghab il-mitt partita tieghu fis-Serje A ma Palermo.

Ghalaq posittivament l'istagun b'49 presenza u 4 gowls fil-kampjonat, Coppa Italia u Europa League.

B'hekk Nocerino spicca l'aktar plejer utilizzat mit-tim kollu.

Fil-bidu ta' l-istaġun 2011-2012, wara li lagħab iż-żewg logħobiet tat-tielet preliminari ta' l'Europa League kontra l-isvizzeri ta' Thun, telaq lit-tim sqalli wara li lagħab 122 darba u skurja 6 gowls.

Wara li spiċcalu l'kuntratt ma' Palermo, fil-31 ta' Awwissu 2011, fl-aħħar ġurnata tat-trasferimenti, inagħaqad definittivament ma' AC Milan ghas-somma ta' 500.000 euro.

Ma AC Milan iffirma kuntratt ta' ħames snin.

Nocerino kien mitlub hafna minn Massimiliano Allegri .

Lagħab l'ewwel logħoba tiegħu bil-flokk aħmar u iswed fid-9 ta' Settembru 2011 fil-loghoba tal-kampjonat kontra Lazio li spiċcat bir-riżultat ta' 2-2 meta dahla jilgħab minflok Alberto Aquilani fit-68 minuta.

Erbgha t'ijiem wara fit-13 ta' Settembru 2011, lagħab l'ewwel logħoba fic-Champions League, kontra Barcellona li spiċcat 2-2.

Nocerino lagħab il-loghoba kollha.

Skurja l-ewwel gowl tiegħu ma' Milan fil-15 ta' Ottubru f'San Siro fil-partita mirbuħa 3-0 kontra l'ex tim tieghu Palermo, fid-39 minuta minn passaġġ ta' Alberto Aquilani.

Fis-26 ta' Ottubru fil-loghoba Milan-Parma (4-1) fid-9 gurnata tal'kampjonat skorja l'ewwel 'hatrick' tal-karriera tiegħu, b'hekk laħaq ir-rekord personali ta' 4 gowls fis-Serje A li kellu fl-istagun ta' qabel Palermo.

Fit-2 ta' Dicembru ssupera dan il-primat billi skurja fir-rebha kontra Genoa, 0-2: dan kienet infatti il-ħames gowl fis-Serje A fi stagun wiehed.

Fis-17 ta' Diċembru 2011, fil-logħoba mirbuħa 2-0 kontra Siena, skorja is-6 gowl staġunali; b'dan il-gowl laħaq ir-rekord personali tiegħu b'6 gowls fi staġun wieħed meta kien jilgħab fis-Serje B ma Piacenza fl-2006 - 2007.

Fid-29 ta' Jannar 2012 rega ssupera dan ir-rekord billi skurja fl-20 gurnata tal-kamjonat kontra Cagliari f'San Siro, li spiċċat bir-rizultat ta' 3-0, b'hekk lahaq ir-rekord ta' gowls staġunali minn 'midfielders' bil-flokk ta' Milan, li kien għand Romeo Benetti.

Fis-26 ta' Frar 2012, skorja it-8 gowl f'San Siro kontra Juventus li spiccat 1-1.

Fit-3 ta' April skorja l-ewwel gowl tieghu fiċ-Champions League fil-kwarti tal-finali kontra Barcelona, li Milan tilfu 3-1.

Ghalaq l-ewwel stagun tieghu ma' AC Milan b'35 presenza fil-kampjonat, 3 fil-Coppa Italia u 10 fic-Champions League u skorja 11 il-gowl.

Fis-sajf ta' l'2012, Nocerino biddel in-numru tal-flokk tieghu ghan numru 8, dan war li Gennaro Gattuso halla lil klabb biex jinghaqad mat-tim Svizzeru ta' Sion.

Nocerino qal li huwa unur ghalih li ser ikollu n-numru 8 wara Gennaro Gattuso.

Fis-16 ta'Dicembru, 2012, Nocerino skorja wara biss 35 seekonda fil-loghoba li Milan rebhu kontra Pescara.

Wara l-loghoba, Nocerino qal lil gurnalisti li l'gowl li skorja kien qieghed jiddedikah lil vittmi ta Sandy Hook Elementary School.

Nocerino qal, "... dak kollu li ghamilt illum huwa ghalihom biss."

Fis-sajf ta' l'2013, Nocerino biddel in-numru tal-flokk tieghu ghan numru 23 wara Massimo Ambrosini telaq lil klabb ta' Milan biex imur jilghab ma Fiorentina.

Fil-25 ta' Jannar 2014 Nocerino inghaqad mal-klabb ingliz tal-Premier League, West Ham.

Nocerino iddebbutta bil-flokk ta' West Ham fid-29 ta' Jannar meta daħal jilgħab fit-80 minuta.

Huwa għazel in-numru 47.

Fit-13 ta' Mejju ġie maghżul mil-kowċ taljan Cesare Prandelli fil-lista ta' 32 plejer għal fażi ta' preparazzjoni għal kampjonat Ewropew 2012 (Euro 2012) biex fid-29 ta' Mejju gie nkluż definittivament fil-lista għal loghob finali.

Fl-10 ta' Ĝunju 2012 daħal bħala sostitut fid-90 minuta minflok Thiago Motta fl'ewwel logħoba minn grupp C kontra Spanja li ntemmet bir-riżultat ta' 1-1 b'gowls ta' Di Natale għal l'Italja u Fabregas għal Spanja.

It-tieni preżenza tieghu kienet fl-24 ta' Ĝunju 2012 meta daħal bhala sostitut ta' De Rossi fit-80 minuta fil-logħba mill-kwarti tal-finali kontra l'Ingilterra.

Fil-115 il-minuta kellu gowl annullat minhabba 'offside' minn passaġġ ta' Diamanti.

Il-loghoba intemmet 4-2 bil-'penalties' favur l'Italja fejn Nocerino skorja ir-raba' wiehed.


Kurt Calleja

Kurt Calleja

Kurt Calleja (Ħamrun, 5 ta' Mejju 1989) huwa kantant Malti.

Hu rebaħ id-dritt li jirrapreżenta lil Malta fil-Festival tal-Eurovision 2012 meta rebaħ il-finali nazzjonali bil-kanzunetta "This is the Night".


San Ġużepp

San Ġużepp

San Ġużepp (Lhudi יוֹסֵף, "Josef"; Grieg: Ἰωσήφ) kien ir-raġel tal-Madonna u l-missier putattiv ta' Ġesù Kristu.

L-isem Ġużeppi bil-Lhudi huwa 'Josef' li ġejja minn 'jasaf' li tfisser tkattar.

L-ewwel żewġ personaġġi li jiktbu fuq dan il-qaddis huma San Mattew u San Luqa.

Skont San Mattew (1,20) San Ġużepp gej mir-razza ta' David.

Ukoll skont San Luqa (2,4) jidher ċar li Ġużeppi gej minn din ir-razza.

Skont San Mattew (1,16) missieru huwa Ġakobb, u skont San Luqa (3, 23) Għeli.

Huwa evidenti li missieru huwa kif qal San Luqa, Għeli, għax dan qaluh in-nies ta' Ġerusalemm stess.

Kien il-Kustodju msejjaħ minn Alla biex jieħu ħsieb lil Ġesù u lil Marija.

Kien raġel żagħżugħ qaddis u mhux xiħ kif huwa ppreżentat f'ħafna stampi u statwi tiegħu.

L-artisti jpinġuh xiħ biex tidher iżjed il-verġinità ta' Marija.

Għalkemm kienu miżżewġin, it-tnejn baqgħu verġni.

(Mattew 1, 18-21) San Ġużepp huwa l-Missier legali ta' Ġesù.

La Marija hija ommu verġni, hekk ukoll Ġużeppi huwa Missieru Kast.

Missier għax ir-raġel ta' Omm Ġesù, u kast għax ma kellux x'jaqsam mal-Inkarnazzjoni.

San Ġużepp jissemma wkoll meta mar ma' Marija l-Egittu biex isalvaw lil Ġesù u meta Ġesù intilef fit-tempju u wara tlett ijiem sabuh.

Xejn iżjed ma' nafu fuq il-ħajja ta' Ġużeppi.

Kieku kien għadu jgħix meta Ġesù miet fuq is-salib, kieku ma kienx jgħid lil Gwanni biex jieħu ħsieb lill-Madonna.

Il-Vangelu jesprimi l-qdusija ta' dan ir-raġel b'kelma waħda li kien "ġust" (Matt.

2, 19).

Allura kien innoċenti, pur, kast, virtuż.

Rett, mimli setgħa biex jegħleb il-passjonijiet tiegħu, u kellu bilanċ tajjeb bejn dak li hu uman u dak li hu Divin.

Kellu fidi qawwija u dan narawh fit-twemmin tiegħu lejn martu li ma ħarġitx tqila minnu.

Il-Fidu u t-tama offrewlu ferh, ottimiżmu u mhabba.

L-imħabba ddominatlu ħajtu.

Iz-żwieġ ma kienx isir bħalma nafuh illum.

Iż-żwieġ kien jinvolvi prinċipalment lil missirijiet tal-għarajjes.

Jekk il-missier ikun mejjet, jigi involut l-iben il-kbir.

Ir-rabbi iffissaw l-età minima li fiha wieħed seta' jiżżewweġ.

Tnax il-sena għall-bniet u tlettax għas-subien.

L-għarajjes kienu jitlaqqgħu mill-ġenituri.

Missier l-għarus kien jagħti ċerta somma lil missier l-għarusa (tissejjah mehar) għax peress li issa, l-familja tal-għarusa tkun se titlef persuna utli għax-xogħol, l-għarus ipatti għal dan it-telf permezz tas-somma mogħtija.

F'Elfavtina, l-Eġittu, instab dokument ta' firma taż-żwieġ ta' tnejn min nies li jgħid hekk: "Hija l-mara tiegħi u jien żewġha, mil-lum għal dejjem".

Anke San Ġużepp kien iffirma l-patt tiegħu hekk biex jieħu l-Marija.

Mal-firma tal-kuntratt ix-xebba ssir għarusa tar-raġel li ħadd ħlief il-mewt ma tista' tifridha minnu.

Iżda skont id-drawwa Ebrajka, iż-żwieġ kien ikun komplut meta r-raġel iħalli d-dar tal-ġenituri tiegħu u jingħaqad ma' martu; dan kien isir xi sena wara l-firma tal-kuntratt.

Il-festa tat-tieġ komplut tieħu xi ġimgħa u tibda billi l-għarusa tmur f'dar l-għarus.

Din tidħol b'mant fuq wiċċha li jitneħħa mill-għarus fil-kamra taż-żwieġ.

L-għarusa tkun akkumpanjata minn ħafna xebbiet li fil-Vanġelu jissejħu verġni (Matt.

25, 1-13) u dawn joqogħdu jkantaw kant ta' mħabba.

Anke l-għarus u l-għarusa kienu jridu jkantaw u skont il-profeta Ġeremija l-kant tal-għarajjes kien l-iżjed mistenni.

Meta l-Madonna ħarġet tqila kienet għadha għamlet biss l-ewwel pass taz-żwieġ.

U dan jispjegah ċar ħafna San Mattew (1,18) li kiteb id-drawwiet Ebrajki bla ma spjegahom.

U jkompli San Mattew (1,24) "U qam kif qallu l-anġlu tal-Mulej u ħa lil martu għandu".

Fl-ewwel tliet sekli tal-Knisja, San Ġużepp intesa jew twarrab xi ftit mill-kittieba biex jispikka aktar Ġesù.

San Ġużepp reġa' beda jissemma fir-raba' seklu minn San Ġwann Griżostmu u San Ġilormu u Santu Wistin.

San Ġilormu enfasizza il-Verġinità ta' Marija, allura biex jiċċara dan il-punt, semma l-kastità ta' Ġużeppi.

Santu Wistin tkellem fuq il-qdusija, iż-żwieġ tiegħu.

Id-devozzji lejh bdiet mill-Insara Kopti fl-Eġittu.

Iżda fil-Punent San Ġużepp reġa' twarrab fis-sekli ta' wara, u kien propju fit-13 –il seklu meta reġa' ssemma minn San Tumas, li kiteb fuq iż-żwieġ qaddis ta' Ġużeppi u Marija u fuq il-Verginità tagħha.

Kiteb fuqu wkoll J.Gerson (1363 - 1429).

L-Arċisqof ta' Chambrai kien għamel trattat fuq it-12 il-Glorja ta' San Ġużepp fl-1495.

San Bonaventura, il-kittieb Frangiskan tant magħruf, kiteb fuqu wkoll.

San Bernard ta' Siena għamel studju wkoll billi ħa ħsieb jgħaqqad il-kitbiet ta' qabel biex it-tagħlim jinġabar fi ktieb wieħed.

Isidoro Isolari għamel trattat ta' Teologija Ġużeppina fis-seklu ħmistax: "Summa de Donis S.Joseph".

Fl-1621, il-Papa Girgor XV għamel il-festa ta' San Ġużepp fid-19 ta' Marzu bl-obbligu tal-quddies.Nhar it-8 ta' Diċembru 1870, San Ġużepp ġie iddikjarat Patrun tal-Knisja Universali u d-19 ta' Marzu ntgħażlet biex tkun iddedikata lilu.

Dan sar mill-Beatu Papa Piju IX.

Fuq San Ġużepp kitbu wkoll San Piju X, Papa Benedittu XV, Piju XI u Piju XII.

Fl-1955 il-Papa Piju XII iddedika l-ewwel ta' Mejju lil San Ġużepp bħala Patrun tal-Ħaddiema.

Il-Beatu Papa Ġwanni XXIII, għażel lil San Ġużepp bħala Patrun tal-Konċilju Vatikan II f'ittra tiegħu tad-19 ta' Marzu 1961.

Id-devozzjoni lejn San Ġużepp hija mxerrda sew fil-gżejjer Maltin.

Dan narawh fid-diversi knejjes li hawn iddedikati lil dan il-patrun, u d-diversi festi li jiġu ċċelebrati ad unur tiegħu.

Il-knejjes prinċipali ddedikati lilu jinsabu fl-Imsida, fil-Manikata, l-Kalkara, fil-Qala Għawdex, f'Birkirkara, fil-Belt Valletta u fir-Rabat Malta.

Kważi f'kull knisja f'Malta nsibu xi statwa, artal jew fratellanza li huma iddedikati li San Ġużepp.

Fir-Rabat insibu statwa Inkurunat magħrufa mir-Rabtin u l-Maltin bħala San Ġużepp ix-Xiħ għaliex hija l-eqdem xbieha f'dawn il-gżejjer.

L-oriġini ta' din l-istatwa kienet bħala dekorazzjoni fuq xini tal-ordni ta' San Ġwann mall-Karrakka Sant' Anna.

L-Istatwa ġiet regalata lil Arċikonfraternita' ta' San Ġużepp mill-Ewwel Gran Mastru ta' Malta Philippe Villiers de L'Isle Adam.

Maż-żmien kibret id-devozzjoni lejha.

L-Istatwa ħarġet f'bosta pellegrinaġġ meta kien ikun hawn nuqqas ta' xita, li f'dan il-kas kienu iliebsuh Kapożża għaliex waqt jew wara l-pellegrinaġġ kienet tagħmel ix-xita.

Meta Malta kellha il-mard tal-Pesta u l-Kolera il-poplu irrikorra bi ħġaru jitlob l-interċessjoni ta' San Ġużepp.

Matul il-bidu tas-seklu 20 bdiet tinħass il-ħtieġa għall-Inkurunazzjoni tal-Vara Devota u Mirakoluża ta' San Ġużepp ix-Xiħ.

Il-proċess li wassal għall-Inkurunazzjoni tal-Vara ta' San Ġużepp:- 3 t' April 1949: F'konsulta Ġenerali Strordinarja ta' l-Arċikonfraternita' ta' San Ġużepp, li saret fl-Oratorju tal-istess Fratellanza fil-Knisja ta' Santa Marija ta' Ġesù fir-Rabat ta' Malta ġie imħabbar mir-Rettur Mons. Dun Ġiuseppe Vassallo, biex tinħatar kummissjoni mill-istess Fratellanza, sabiex taħdem ħalli jkun jista jinkiseb il-permess meħtieġ mis-Sagra Kongregazzjoni tar-Riti, biex l-istatwa antika ta' San Ġużepp tiġi inkurunata.

Din l-aħbar ġiet milqugħa b'akklamazzjoni kbira u b'ċapċip kbir mill-membri preżenti li kienu ilaħqu il-fuq minn mitejn ruħ.

1 ta' Ġunju 1949: fl-laqgħa li kienet satet fl-Oratorju ta' San Ġużepp fil-Knisja ta' Santa Marija ta' Ġesu'.

Intaqet għall-ewwel darba l-Kummissjoni tal-Inkurunazzjoni biex din tagħmel it-talba tal-Arċikonfraternita' ta' San Ġużepp, tal-poplu tar-Rabat, tal-Imdina u tal-Poplu malti kollu biex tiġi inkurunata l-Istatwa ta' San Ġużepp.

10 ta' Diċembru 1949: fl-laqgħa li kienet satet fl-Oratorju ta' San Ġużepp fil-Knisja ta' Santa Marija ta' Ġesu'.

Ġie deċiż li għandha tintbgħat petizzjoni lill-Qdusija Tiegħu l-Papa mill- Arċikonfraternita' ta' San Ġużepp tar-Rabat ta' Malta f'isem il-poplu malti iffirmata minn Mons. Arċisqof Mikiel Gonzi.

10 ta' Jannar 1950: fl-laqgħa li saret għall-membri tal-Kummissjoni tal-Inkurunazzjoni, Oratorju ta' San Ġużepp fil-Knisja ta' Santa Marija ta' Ġesu'.

Il-President tal-imsemmija Kummissjoni n-Nobbli Kavallier Alexander dei Marchesi Apap Bologna, stieden lir-Rev.

Patri Mro.

Benedetto Pirotta O.S.A.biex jaqra' l-petizzjoni li kien ħejja, biex din warali ġiet iffirmata mill-membri tal-imsemmija Kummissjoni, intbgħatet lis-Sagra Kongregazzjoni tar-Riti fuq rakkomandazzjoni ta' Mons. Arċisqof Mikiel Gonzi.

Fil-fatt din il-petizzjoni ġiet mibgħuta fit-12 ta' Jannar 1950.

30 ta' Marzu 1950: fl-laqgħa li saret għall-membri tal-Kummissjoni tal-Inkurunazzjoni, Oratorju ta' San Ġużepp fil-Knisja ta' Santa Marija ta' Ġesu'.

Il-President tal-imsemmija Kummissjoni, qara l-ittra tat-18 ta' Marzu 1950, maħruġa mis-Sagra Kongregazzjoni tar-Riti.

Li ġiet mibgħuta lill-Mons.

Arċisqof Mikiel Gonzi, b'risposta għar-rikors li kienet għamlet l- Arċikonfraternita' ta' San Ġużepp.

Fejn fl-imsemmija ittra, il-Kongregazzjoni tar-Riti, ċaħdet it-talba ta' l-Inkurunazzjoni ta' l-Istatwa ta' San Ġużepp.

30 ta' November 1950: Reġa' sar tentativ ieħor biex it-talba tal-Arċikonfraternitata' San Ġużepp u tal-Poplu Malti; sabiex tiġi inkurunata l-istatwa ta' San Ġużepp tiġi aċċettata mis-Sagra Kongregazzjini tar-Riti permezz tal-Wisq Rev. Patri Provinċjal Anġeliku Azzopardi O.F.M. flimkien mal-Mastru Ġenerali tal-istess Ordni, l-wisq Rev. Patri Pacifica Perantoni, bil-permess tal-Kummissjoni ta' l-Inkurunazzjoni.

28 ta' Diċembru 1950: fl-ittra maħruġa mis-sagra Kongregazzjoni tar-Riti, fid-data imsemmija reġet ċaħdet it-Talba tal-Inkurunazzjoni.

29 ta' Mejju 1956:fl-laqgħa li saret għall-Kummissjoni tal-Inkurunazzjoni, inqara id-dokument fejn fih reġġet saret mill-ġdid it-talba lis-Sagra Kongregazzjoni tar-Riti, għall-Inkurunazzjoni ta' l-istatwa ta' San Ġużepp.

Fejn nhar l-1 ta' Ġunju 1956, l-imsemmi dokument (rikors)ġie ffirmat mill-membri tal-isemmija Kummissjoni u minn Mons. Arċisqof Gonzi.

Wara dan id-dokument ġie mibgħut mill-Ministru Provinċjal tal-Minuri Patri Alfonfs Camilleri lill-Prokuratur Ġenerali tal-Ordni, l-Wisq Rev. Patri Ferdinando Antonelli (Konsultur Kwalifikat tal-Kongregazzjoni tar-Riti).

Fejn dan id-dokument ġie preżentat lis-Sagra Kongregazzjoni tar-Riti.

Fil-Fatt ftit jiem wara l-Imsemmi rikors ġie aċċettat mill-istess Kongregazzjoni.

27 ta' Lulju 1956: Ġewwa Castell Gandolfo l-Q.T l-Papa Piju XII, ħareġ id-Digriet tal-Inkurunazzjoni tal-Istatwa ta' San Ġużepp.

3 ta' Settembru 1956:il-Ministru Provinċjal l-Wisq Rev. Patri Alfons Camilleri O.F.M. irċiva l-aħbar mingħand il-Prokuratur Ġenerali l-Wisq Rev. Patri Ferdinando Antonelli O.F.M., li l-Kardinal Preffet tas-sagra Kongregazzjoni tar-Riti kien laqgħa t-talba biex l-istatwa ta' San Ġużepp tiġi inkurunata.

Wara t-talba ġiet moqrija quddiem is-Sagra Kongregazzjoni tar-Riti, biex imbgħad il-Papa ta l-approvazzjoni tiegħu u ħareġ id-Digriet taħt forma ta' Brevi.

27 ta' Settembru 1956: il-Ministru Provinċjal Patri Alfons Camilleri O.F.M. irċiva d-digriet "Brevi Appostoliku" mingħand il-qdusija Tiegħu l-Papa Piju XII, li bih l-istatwa ta' San Ġużepp setgħet tiġi inkurunata.

7 t' Ottubru 1956: fil-Knisja ta' Santa Marija ta' Ġesu' fl-10 u kwart ta' filgħodu il-wisq Rev. Patri Provinċjal Alfons Camilleri O.F.M. qara' il-Brevi Appostoliku tal-Papa Piju XII, quddiem folla kbira ta' nies li nġabret fil-Knisja u wara tkanta "Te Deum" b'ringrazzjament lil-Alla ta' dan il-Privileġġ hekk kbir.

Nhar l-1 ta' Mejju 1963 l-Arċisqof Sir Mikiel Gonzi Inkuruna Solennament il-Vara ta' San Ġużepp b'żewġ kuruni ta' deheb fin u ħaġar prezjuz waħda fuq ras il-Bambin u l-oħra fuq ras San Ġużepp.

L-Inkurunazzjoni saret fuq il-Fosos tal-Floriana quddiem folla numeruza ta' mitt elf ruħ.

F'Birżebbuġa nbniet kappella ddedikata lil San Ġużepp li għadha tezisti sal-lum għalkemm m'hiex aċċesibli għan-nies għax tinsab ġo dar privata u għalhekk ftit jista' wieħed jidħol fiha.

Minn barra, wieħed jista' jaraha u jagħrafha żgur billi l-kampnar tagħha li hu ta' stil Korint jisboq bini iehor.

Ġewwa hija kappella sempliċi u żgħira.

Hemm kwadru li juri lil San Ġużepp bil-Bambin u li hu ċert hu li mal-bieb ta' barra hemm kitba li tgħid li kull min jgħid Pater, Ave u Gloria quddiem ix-xbieha ta' San Ġużepp li hemm ġewwa l-knisja għal erbgħin jum jaqla' indulġenza.

Kappella oħra ċkejkna ddedikata lil San Ġużepp li wieħed ukoll diffiċli jkollu aċċess għaliha hija dik li tinsab ġewwa Wied il-Għajn.

Din tinsab ħdejn ix-xatt ta' Wied il-Għajn.

Kien bniha ċertu wieħed jismu Wenzu Bigeni għaliex kien devot ta' San Ġużepp u x-xewqa tiegħu kienet li meta jmut jindifen fiha kif fil-fatt hekk ġara.

Din il-kappella nbniet fuq il-pjanta tal-Perit Solar.

Maż-żmien din il-knisja saret privata u mbagħad inħattet biċċa sew minnha.

Illum il-ġurnata qed tintuża biss għal skop turistiku.

F'Ħaż-Żabbar insibu knisja u wkoll istitut li hu ddedikat ukoll lil San Ġużepp.

Dawn għadhom jeżistu sal-lum u wieħed faċli jkollu aċċess għalihom.

L-Istitut u l-knisja jinsabu inti u diehel f'Ħaż-Żabbar.

L-Istitut kien jintuża biex jilqa' fih bniet iltiema u kien f'idejn is-sorijiet Dumnikani.

Il-fundatur tiegħu kien Patri Feliċjan Grech li kien Dumnikan.

L-ewwel ġebla tiegħu tqiegħdet fit-2 ta' Lulju 1930 fuq il-pjanta tal-Perit Ġużeppi Pace u x-xogħol intemm fis-7 ta' Novembru 1937.

Il-knisja ukoll inbniet ma' dan l-istitut fuq pjanta ta' l-istess perit.

Kienet ikkonsagrata mill-Arċisqof Gonzi fl-14 ta' April 1961.

Fiha artal wieħed li naturalment huwa iddedikat lil San Ġużepp.

Minn ġewwa hija mżejna b'diversi pitturi sbieħ li huma maħduma mill-pittur Ġużeppi Briffa.

It-titular juri lil San Ġużepp.

Fl-arzella li hemm fil-ġenb hemm kwadru ieħor li juri d-dehra tal-Madonna lil San Duminku.

Fuq iż-żewġt iġnub l-oħra hemm żewġ kwadri żgħar li juru lil San Vinċenz Ferreri (1937) u ż-żwieġ ta' Santa Katerina.

F'Santa Venera l-knisja għadha daqs daqsxejn kbir meta tqabbilha ma' dawk li diġà semmejt.

Din il-knisja bnieha Dun Ġorġ Bugeja fl-1906 u magħha bena ukoll istitut li kien jintuża biex fih jilqa' dawk it-tfal li kienu jiġġerrew fit-toroq.

Il-flus biex tinbena din il-knisja kienu inġabru u ingħataw minn Dun Ġorġ stess bl-għajnuna ta' xi benefatturi.

Infatti benefattur li għen ħafna biex tinbena din il-knisja kien Karmenu Bugeja li kien qarib ta' Dun Ġorġ.

Meta wieħed jidħol ġo din il-knisja jinduna li tikkonsisti minn kor, żewġ kappelluni u korsija.

Għandha tliet artali u fiha għamla ta' salib Latin.

Fil-ġenb għandha kampnar.

Nhar l-14 ta' Mejju 1916 Mons. Mawru Caruana l-Isqof ta' Malta ikkonsagra din il-knisja u fl-artal maġġur qiegħed ir-relikwi tal-qaddisin Ġuswar, Beninju u Vittorju.

Ġo din il-knisja wieħed jista' jammira żewġ kwadri, xogħol iż-Żebbuġi Lazzaro Pisani, li juru tar-Rużarju (1919) u lil Kristu fl-Ort (1920).

F'San Pawl il-Baħar hemm knisja li kien berikha Mons. Mikiel Gonzi u qiegħed l-ewwel ġebla tagħha fis-6 ta' Dicembru 1959.

Din il-knisja tellgħuha l-patrijiet Kappuċċini u kienet taħt ittitlu ta' San Ġużepp Ħaddiem.

Il-pjanta saret mill-magħruf Kavallier Ġuże D'Amato.

Il-knisja kellha koppla, għamla ottagonali, b'djametru ta' 90 pied u kienet mibnija fuq stil modern.

Kien fiha tliet artali.

Fost l-iktar kwadri popolari kont issib dawk li kienu jinsabu ħdejn l-artal tax-xellug l-kwadru ta' San Antnin qed jippriedka lill-ħut, il-kwadru ta' San Ġużepp u l-Bambin u l-kwadru ta' San Franġisk ma' l-annimali.

Imbagħad kien hemm kwadri oħra fl-artal tal-lemin dak ta' San Pawl, dak tal-Madonna madwar l-Appostli u dak ta' Sant'Andrija.

Dawn kollha għamilhom il-pittur Pietru Camilleri Cauchi.

Statwi kien hemm dik ta' San Ġużepp u l-Bambin, San Guda Taddew u l-Kuncizzjoni li ħadimhom Wistin Camillieri.

Din il-knisja telgħet fuq il-lok fejn il-kappuccini kienu jagħmlu s-servizz tagħhom f'daqsxejn ta' kamra rranġata f'kappella.

Imma din il-knisja ħelwa ma kellhiex tgawdi wisq għaliex ftit snin wara li nbniet bdew jidhru xi xquq li ħassbu sewwa lill-patrijiet.

Sar studju fuq l-art li fuqha inbniet il-knisja u instab li l-art kienet taflija u kollha xquq kbar.

B'hekk kien ġie deċiż li titwaqqa qabel ma taqa weħidha bilkaġun ta' xi diżgrazzja.

Għalhekk f'Gunju 1988 inbeda x-xogħol ta' twaqqiegħ ġebla ġebla li bdiet mill-koppla.

Il-haddiema ma laħqux ħattew wisq għaliex parti l-kbira minnha waqgħet weħidha u hekk illum tidher biss qisha qafas.


Mario Monti

Mario Monti

Mario Monti (19 ta' Marzu 1943) kien Priministru tal-Italja għal sena u nofs, bejn is-16 ta' Novembru 2011 sat-28 t'April 2013, ekonomista u politiku Taljan li twieled f'Varese, fil-Lombardija.

Gradwat fl-ekonomija u l-management mill-Universita' Bocconi ta' Milan.

Kompla bl-istudji universitarji tieghu fl-Universita' ta' Yale, Connecticut, fl-Istati Uniti, fejn kien studja taħt James Tobin, rebbieh tal-Premju Nobel ghall-Ekonomija.

L-ewwel gvern ta' Silvio Berlusconi fl-Italja kien ghazlu Kummissarju Ewropew fl-1994.

Erba' snin wara l-gvern ta' Massimo D'Alema kien ikkonfermah f'dik il-hatra.

It-tieni gvern ta' Berlusconi, fl-2004, ma kkonfermahx bhala Kummissarju Ewropew u minfloku ppropona lil Rocco Buttiglione.

Izda dan ma giex accettat mill-Parlament Ewropew u l-gvern Taljan ippropona lil Franco Frattini.

Mario Monti kien il-President tal-Universita' Bocconi ta' Milan u l-ewwel chairman tal-grupp Bruegel, "think tank" Ewropew li twaqqaf fl-2005.

Huwa sar l-54 Priministru tal-Italja, u Ministru tal-Ekonomija u l-Finanzi, fit-12 ta' Novembru 2011 wara r-riżenja ta' Berlusconi.

Huwa żżewweġ lil Elsa fl-1970 u għandu żewġ ulied.


San Valentinu

San Valentinu

San Valentinu huwa magħruf l-aktar għall-Jum li jġib ismu Valentine's Day, festa ċċelebrata fl-14 ta' Frar li tfakkar qaddis jew qaddisin martri Insara bl-isem ta' Valentinus.

Il-festa bdiet tiġi ċċelebrata minn Papa Ġelasju fis-sena 496 wK, u tneħħiet mill-Kalendarju tal-Qaddisin fl-1969 minn Papa Pawlu VI.

Hija ċċelebrata madwar id-dinja, l-iktar fil-Punent, għalkemm hija jum ta' xogħol.

Il-ġurnata bdiet tiġi assoċjata mal-imħabba romantika fiċ-ċirku ta' Geoffrey Chaucer fil-Medju Evu


Papa Ljun XIII

Papa Ljun XIII

Papa Ljun XIII (2 ta' Marzu 1810 – 20 ta' Lulju 1903), imwieled Vincenzo Gioacchino Raffaele Luigi Pecci f'familja aristokratika Taljana, kien il-256 Papa tal-Knisja Kattolika, u serva bejn l-1878 u l-1903.

Kien l-ixjeħ Papa (miet ta' 93 sena), u kellu t-tielet l-itwal Pontifikat, wara l-predeċessur immedjat tiegħu Piju IX u Ġwanni Pawlu II.

Magħruf l-iktar għat-tagħlim soċjali tiegħu, l-iktar bl-enċiklika tiegħu "Rerum Novarum".

Kien l-ewwel Papa li twieled fis-seklu 19 u l-ewwel wieħed li miet fis-seklu 20.

Wara li lesta l-istudji tieghu fil-Kullegg Ruman u fl-"Accademia dei nobili" ecclesiastici, gie ordnat sacerdot fl-1937 u dahal mill-ewwel fis-servizz tal-Kurja Pontificja.

Meta kien gvernatur ta' Benevento u Perugia wera li kien jinqala' hafna bhala politiku u anke bhala amministratur.

Fiz-zmien li ghamel bhala Nunzju fil-Belgju, spikkat fih il-kapacità diplomatika li kellu.

Wara gie nominat Arċisqof ta' Perugia fejn wettaq hafna attività pastorali u li minhabba fiha sar wiehed mill-aktar isqfijiet mahbuba fl-Italja.

Mhux ta' b'xejn, ghalhekk, illi fil-Konklav ta' Frar tal-1878 (l-ewwel konklav li sar minn mindu s-Santa Sede tilfet is-setgha temporali taghha), gie elett mat-tieni jum.

Huwa ghazel l-isem ta' Ljun f'ġieħ Ljun XII, li lilu kien jammira ghall-isforzi tieghu favur l-ghaqda, kif ukoll ghall-hidma ekumenika tieghu u ghall-imhabba li kellu ghal-letteratura u x-xjenzi.

Dawn kienu fil-fatt il-linji gwida li fuqhom mexa Ljun XIII matul il-pontifikat twil tieghu.

L-ewwel hidma tieghu kienet dik li jtejjeb ir-relazzjoni tal-Vatikan mal-qawwiet Ewropej, tant li rnexxielu jikkonvinci lill-Germanja biex tirrevedi l-ligijiet antiklerikali taghha.

Huwa ha hsieb ukoll li jaghti rwol gdid lill-Knisja fid-dinja moderna, billi hajjar lill-Kattoliċi sabiex johorgu mill-izolament taghhom u jistinkaw sabiex jaghtu sens lill-hidma umana permezz tal-ispirtu Nisrani taghhom.

Kien f'dan id-dawl li nkitbu l-enciklici tieghu fuq is-setgha civili, fuq il-kuncett ta' liberta' u gustizzja u fuq kollox l-aqwa opra tal-pontifikat tieghu, ir-"Rerum Novarum".

Fiha huwa waqaf ghad-drittijiet tal-haddiema u b'hekk niseg l-aktar dokument socjali importanti tas-Santa Sede.

Ljun XIII ħadem ukoll bis-shih sabiex itaffi l-firdiet bejn il-Knejjes Insara u matul is-sena tal-Gublew tal-1900 ikkonsagra lill-umanita' kollha lill-Qalb Imqaddsa ta' Ġesù.

B'differenza mill-Papiet kollha ta' warajh hu ma riedx jindifen fil-Bażilika ta' San Pietru fil-Vatikan imma fil-Lateran.


Soft law

Soft law

Fil-lingwaġġ ġuridiku, it-terminu Ingliż soft law, li hu diffiċilment traduċibbli għall-Malti, jirreferi għal sensiela ta' fenomeni ta' regolazzjoni marbutin mal-produzzjoni ta' regoli li m'għandhomx effikaċja vinkolanti diretta.

Is-soft law għalhekk hija kontrapposta għall-istrumenti tradizzjonali tar-regoli (il-liġijiet, ir-regolamenti, eċċ), li joħorġu skont proċeduri determinati minn min għandu l-awtorità (il-parlamenti, il-gvernijiet, eċċ.), li jipproduċu regoli li għandhom effikaċja vinkolanti diretti fil-konfront tad-destinatarji tagħhom (hard law).

Fin-nuqqas ta' effikaċja vinkolanti diretta, il-garanzija tal-osservanza tar-regoli tas-soft law tistrieħ fuq il-fatt li min jagħmel is-"soft law" huwa d-destinatarju tagħha (l-awtoregolamentazzjoni) inkella fuq l-awtorevolezza ta' min jagħmilha u għalhekk fuq il-qawwa persważiva tal-istess.

Dawn ir-regoli jwasslu għal sitwazzjonijiet ġuridiċi soġġettivi direttament tutelabbli f'sede ġuridsizzjonali, għad li dan ma jeskludix li l-imħallef jieħu kunsiderazzjoni indiretta tagħhom.

Il-kunċett ta' "soft law" hu pjuttost sfumat, u jfisser gamma varjegata ta' fenomeni normattivi: mill-kodiċijiet tal-awtoregolamentazzjoni adottati minn impriżi partikolari jew organizzazzjonijiet oħrajn, sal-kodiċijiet deontoloġiċi jew regoli simili adottati minn assoċjazzjonijiet professjonali; minn xi atti ta' dritt internazzjonali, għal ġabriet ta' prinċipji u regoli ta' nisel spontanju, spjegati minn organizzazzjonijiet nazzjonali jew internazzjonali, governattivi jew mhux governattivi.

Il-kunċett ġej mid-Dritt Internazzjonali tas-snin sebgħin bħala strument alternattiv għall-trattat internazzjonali, użat meta, għal diversi raġunijiet, il-partijiet ma jridux jew ma jistgħux jirrikorru għall-istess.

Il-ftehimiet ta' dan it-tip ma joħolqux obbligi ġuridiċi bejn il-partijiet kontraenti (skont il-prinċipju " "pacta sunt servanda""), iżda biss impenji politiċi, li l-konformità magħhom hija fir-rieda tal-partijiet, għalkemm ir-regoli tagħhom jistgħu mbagħad jiġu inkorporati fi trattat.

Hemm strument legali ieħor użat fil-liġi internazzjonali li jista' jaqa' taħt il-kunċett ta' "soft law".

Dan hu r-"rakkomandazzjoni", att li joħroġ minn organizzazzjoni internazzjonali biex tindika lr-riċevitur kif għandu jġib ruħu sabiex jinkisbu ċerti riżultati mixtieqa, iżda li ksur tagħhom ma jwassalx għal sanzjoni.

Bħala eżempju hemm ir-rakkomandazzjonijiet maħruġa mill-Unjoni Ewropea.

Anki l-atti ta' leġiżlazzjoni ta' "hard law", bħal-liġijiet u r-regolamenti, jistgħu jipproduċu liġijiet ta' "soft law" meta jagħżlu li jimponu fuq ir-riċevitur obbligi bla rabta fuq il-livell ġuridiku ("soft obligation").

Ir-raġuni għar-rikors għal regoli bħal dawn tista' tkun il-bżonn li tinħoloq dixxiplina flessibbli, li tadatta ruħha għall-iżvilupp mgħaġġel ta' ċerti setturi tal-ħajja ekonomika jew soċjali, jew sabiex jinkludu fis-sitema tal-liġi liġijiet ta' "soft law" maħruġa minn organizzazzjonijiet internazzjonali.

Wieħed jista' jdaħħal fil-kunċett ta' soft law anki l-"lex mercatoria", jiġifieri dak il-korp ta' regoli maħluq mill-komunità tal-kummerċjanti għall-eżiġenzi tal-kummerċ internazzjonali.

Dawn huma regoli ta' oriġini diversi, li twieldu l-aktar mill-prassi, b'mod partikolari dik li toħroġ mid-deċiżjonijiet ta' ċerti kmamar internazzjonali importanti tal-arbitraġġ), li iżda, in-natura tagħhom, hija kontroversa ħafna, tant li hemm min saħansitra jiċħad li jeżistu.

Il-bijoetika hi qasam li fih is-"soft law" għandha rwol rilevanti.

Id-dikjarazzjonijiet internazzjonali prinċipali f'dal-qasam (Il-Kodiċi ta' Nurimberga, id-Dikjarazzjoni ta' Ħelsinki, ir-Rapport ta' Belmont, il-Prinċipji ta' Barċellona eċċ.) jagħtu punt ta' riferiment komuni li jindirizza u jistimula d-dibattitu fil-qasam tal-etika; huma wkoll opportunità biex jiġu adottati standards fil-pajjiżi fejn qabel fil-qasam ma kienx hemm dixxiplina.

L-UNESCO kienet minn ta' quddiem fl-iżvilupp ta' standards internazzjonali bl-għan li jinkuraġġixxu u jmexxu lill-Istati Membri tal-Ġnus Magħquda biex jiżguraw li l-attivitajiet bijomediċi jitmexxew bir-rispett kollu lejn id-dinjità tal-bniedem u l-jeddijiet invjolabbli tiegħu.

Skont xi awturi is-"soft law" kellha rwol importanti fir-regolazzjoni ta' dawn il-jeddijiet u għenet biex ikun hemm viżjoni globali tar-rispett u l-ħarsien tagħhom.


Kardinal

Kardinal

Kardinal tal-Knisja Kattolika huwa prelat, magħżul direttament mill-isqof ta' Ruma (il-Papa) biex ikun kollaboratur dirett tiegħu fil-funzjoni tiegħu ta' ragħaj tal-Knisja Kattolika.

M'hemm l-ebda kriterju speċifiku biex isqof jew saċerdot jintagħżel biex isir kardinal.

Hija prerogattiva tal-Papa.

Minkejja li hemm klawsoli sħaħ fil-liġi kanonika dwar il-ħatra tal-kardinali, kollox hu bbażat fuq l-għażliet li jkun għamel il-Papa nnifsu u l-klawsoli jipprovdu biss għad-dmirijiet u drittijiet li jkollhom il-kardinali wara li jagħżilhom u jaħtarhom il-Papa.

Kull Papa kien kardinal sal-jum li l-konklavi eleġġih Papa.

Għalhekk irid jara li minn żmien għal żmien l-għadd ta' kardinali jkun adattat u mqassam b'mod li jirrappreżenta firxa wiesgħa mid-dinja kattolika biex jagħżel suċċessur għal meta jmut hu.

Ma jeżistix perjodu preċiż meta Papa għandu jaħtar kardinali ġodda.

Il-Papa jaf li jrid jimxi ma' dak li kien deċiż fil-5 ta' Novembru 1973 minn Papa Pawlu VI li l-massimu ta' kardinali biex jagħżlu Papa ġdid ikun ta' 120 (Acta Apostolicae Sedis, 1973, Vol.

LXV, p. 163).

Fit-22 ta' Frar 1996 Ġwanni Pawlu II ikkonferma dan il-massimu (Universi Dominici Gregis).

Ġwanni Pawlu II kien ħatar b'kollox 231 kardinal ġdid.

Ir-raba' u l-aħħar Konċistorju pubbliku ta'Papa Benedittu XVI sar fit-18 ta' Frar 2012.

Bih l-għadd ta' Kardinali eletturi, jiġifieri l-għadd ta' dawk il-Kardinali li jkunu jistgħu jieħdu sehem f'konklavi biex jeleġġu Papa ġdid se jkun ta' 125.

Kemm ilu elett Papa seba' snin ilu, Benedittu XVI innomina b'kollox 68 Kardinali eletturi, anki jekk tlieta minnhom diġà tilfu l-jedd li jivvutaw f'konklavi minħabba li qabżu t-80 sena, waqt li tnejn oħra mietu.

Skont il-kodiċi tal-liġi tal-knisja, (Can.

351) Papa jista' jaħtar lil min jidhirlu hu minn fost il-kleru u li fl-opinjoni nfurmata tiegħu jkun denju għall-ħajja eżemplari, għerf, duttrina, virtujiet u prudenza li juri b'mod prattiku.

Jekk ikun għadu qassis jew patri jkollu jkun ordnat isqof malli jsir kardinal.

F'dan is-sens il-Papa ma jħarisx biss lejn dawk li jkunu diġà qegħdin iservu bħala isqfijiet, imma wkoll oħrajn li jkunu qegħdin jiddistingwu ruħhom fil-qasam li fih ikunu qegħdin iservu lill-knisja f'pajjiżhom jew fid-dinja.

Bil-mezzi avvanzati tal-komunikazzjoni u biż-żjarat spissi f'kontinenti oħra, illum il-Papa għandu għarfien iktar dirett dwar dawk li jistħoqqilhom ikunu fost dawk li jagħżlu lil dak li jinħatar warajh!

Dawk li jkunu diġà qegħdin imexxu xi waħda mill-kongregazzjonijiet tal-Kurja Rumana jew kummissjonijiet speċjali u permananeti maħturin mill-Papa, ġeneralment jinħatru wkoll bħala kardinali.

Dawn ikunu residenti f'Ruma stess u, skont it-Trattat tal-Lateran tal-1929 (art.

21) jitqiesu bħala ċittadini tal-Vatikan.

Hemm imbagħad ħafna kardinali oħra li jkunu wkoll isqfijiet djoċesani f'artijiet madwar il-kontinenti kollha.

Dawn l-isqfijiet jinħatru kardinali jew tkun saret drawwa li l-isqof tat-tali belt magħrufa jkun ukoll kardinal, jew għax bħala persuni jkollhom merti kbar.

Jidher ukoll li, kif jaħsbu ħafna osservaturi attenti, ikun hemm xi polemiċi jew kontroversji f'dawk il-pajjiżi bejn il-Knisja u l-Istat u allura l-Papa jidhirlu li għandu jagħti spinta lill-isqof tal-post ħalli jidher iktar b'saħħtu f'għajnejn in-nies kollha f'dak il-pajjiż.

F'dan is-sens, infatti, fis-snin sittin, fi żmien il-kwistjoni Politiko-Reliġjuża, kien hawn għidut li l-arċisqof Mikiel Gonzi jista' jsir kardinal, ħaġa li ma seħħitx.

L-istess ġara fl-2010 meta kien hawn għidut li l-arċisqof Pawlu Cremona jista' jsir kardinal fi żmien il-kwistjoni tar-referendum tad-divorzju.

Kien hemm każi wkoll fejn Papa jista' jaħtar kardinal bla ma jxandar ismu – jinżamm 'in pectore', f'qalbu.

Dan jagħmlu minħabba ċirkostanzi fejn ħa-ra bħal din tista' tpoġġi l-ħajja tal-'kardinal ġdid' f'periklu minħabba l-ebusija għall-knisja lokali min-naħa tal-Istat, bħal meta l-Papa xtaq jaħtar kardinali fiċ-Ċina jew pajjiżi oħra fejn il-knisja tgħix ħajja iebsa.

Il-Kardinali jiffurmaw dak li jissejjaħ il-Kulleġġ tal-Kardinali li jaf il-bidu tiegħu fis-sena 1150 u sal-15-il seklu ma kienx jilħaq iktar minn tletin u kien ikun magħmul minn uħud bit-titlu ta' kardinal imma li ma jkunux isqfijiet.

Maż-żmien l-għadd kompla jikber sakemm fil-15 ta' April 1962 il-Papa Ġwanni XXIII ordna li l-kardinali kellhom ikunu kollha isqfijiet (Motu Proprio 'Cum gravissima').

Skont il-Kanoni 351 tal-Liġi Kanonika, jew il-Liġi tal-Knisja, biex wieħed ikun nominat Kardinal, irid ikun almenu presbiteru.

L-istess Kanoni jgħid li dawk nominati Kardinali, "jekk ma jkunux diġà Isqfijiet, iridu jirċievu l-ordinazzjoni Episkopali".

Madankollu, presbiteru li jkun nominat Kardinal jista' jitlob dispensa lill-Papa biex ma jkunx ordnat Arċisqof.

Fost il-Kardinali riċenti li ma rċevewx l-ordinazzjoni Episkopali meta kienu nominati Kardinali, kien hemm il-Kardinal Urbano Navarrete Cortés SJ, għal ħafna snin professur tal-Liġi Kanonika fl-Università Gregoriana, f'Ruma.

Il-Kardinal Navarrete Cortés miet f'Novembru 2010.

Fil-21 ta' Novembru 1970, Pawlu VI kien iddeċieda li malli kardinal jagħlaq tmenin sena ma jkunx jista' iktar jieħu sehem fil-konklavi u għalhekk ma jkunx jista' jkun elett Papa (Motu Proprio 'Ingravescentem aetatem').

Dan jinħass ftit kontrastanti mal-fatt li l-isqfijiet djoċesani huma mitlubin joffru r-riżenja tagħhom meta jagħlqu 75 sena, imbagħad jiddeċiedi l-Papa jekk jaċċettahiex jew le.

Madankollu, kardinali li jmexxu l-kongregazzjonijiet (dipartimenti) fil-Vatikan iridu wkoll joffru r-riżenja tagħhom meta jagħlqu 75, imma jibqgħu eletturi jew eleġibbli fil-konklavi sa ma jagħlqu 80.

Il-kulleġġ tal-kardinali hu magħmul ukoll minn uħud f'karigi speċifiċi.

Id-dekan, l-iktar wieħed anzjan fil-kariga, ikun dak li jordna lill-Papa ġdid, waqt li l-kardinal djaknu jħabbar l-isem tal-Papa l-ġdid.

Il-kardinal 'camerlengo' jmexxi l-funzjonijiet wara li jmut Papa sakemm jinħatar ieħor.

Ikun speċi ta' amministratur ewlieni imma biss f'affarijiet ta' kuljum mingħajr ebda jedd li jordna regoli ġodda.

Il-kardinali kollha huma mistennija li jgħinu lill-Papa b'mod kolleġġjali fit-tmexxija tal-Knisja universali u jitqiesu bħala konsulenti tiegħu (Can.

Jitlaqqgħu flimkien mill-Papa skont il-ħtieġa f'laqgħat apposta, imsejħin 'konċistorju' (privat jew pubbliku, ordinarju jew straordinarju) fejn il-Papa jaqsam magħhom ideat jew deċizjonijiet li jkun irid jieħu dwar materji speċjali ta' duttrina jew riformi.

Issir ukoll konsultazzjoni dwar ħatriet jew trasferimenti ta' isqfijiet, twaqqif ta' djoċesijiet ġodda u tlaqqiegħ ta' sinodi jew konċilji.

Sal-1689, fi żmien Innoċenz XI laqgħat bħal dawn kienu jsiru kull xahar, imma maż-żmien bdew isiru biss meta jkun meħtieġ.

F'dawn il-konċistorji l-Papa jista' wkoll iniedi l-ismijiet u l-merti tal-kardinali ġodda li jkollu ħsieb jaħtar.

F'konċistorju 'ordinarju' jattendu kardinali li jkunu joqogħdu jew jaħdmu f'Ruma jew fil-Vatikan, waqt li l-kardinali mid-dinja kollha jkunu mistiedna għal konċistorji 'straordinarji'.

F'dawk pubbliċi jistgħu jkunu mistiedna nies oħra, inklużi l-ambaxxaturi għall-Vatikan.

Il-lewn formali tal-ilbies tal-kardinali hu distint minn dak tal-isqfijiet.

Kardinal jilbes kollox aħmar waqt li isqof jilbes vjola (paonazzo).

Il-kulur aħmar jissimbolizza d-disponibiltà tal-kardinal li jxerred demmu għal Kristu.

Kardinal jista' wkoll jintbagħat mill-Papa bħala Legat (mibgħut) tiegħu f'pajjiżi mbegħda biex jippresiedi f'ismu għal xi ġrajja speċjali għall-knisja lokali – bħal meta kellna fostna lill-Kardinal Muench fl-1960 għaċ-ċentinarju Pawlin.

Ir-rit tal-ħolqien tal-Kardinali l-ġodda isir waqt konċelebrazzjoni ewkaristika mmexxija mill-Papa, u jibda eżattament wara l-qari tal-Evanġelju.

Ir-rit jibda billi l-Papa jelenka l-ismijiet ta' dawk li jkunu se jinħatru Kardinali.

Wara dawn jagħmlu l-Professjoni tal-Fidi u jwiegħdu fedeltà u ubbidjenza lejn il-Papa u s-suċċessuri tiegħu.

Wara din il-Professjoni ta' Fidi, Kardinal wara l-ieħor jinżlu għarkobbtejhom quddiem il-Papa biex dan jagħtihom il-karlotta, il-berettin ta' Kardinal u ċ-ċurkett.

Iċ-ċurkett li jirċievu l-Kardinali fuq il-wiċċ tiegħu għandu replika tal-istatwi ta' San Pietru u San Pawl li jinsabu fil-faċċata tal-Bażilika tal-Vatikan.

Iż-żewġ qaddisin pilastri tal-Knisja Kattolika jirrappreżentaw il-fidi u l-proklamazzjoni tal-missjoni tal-Knisja.

Bejn iż-żewġ qaddisin hemm stilla bi tmiem ponot, riferenza ċara għall-Verġni Marija, skont l-ikonografija Nisranija.

Fil-ġewwieni taċ-ċurkett, taħt il-wiċċ tiegħu, hemm l-istemma tal-Papa preżenti.

Ir-rit ikompli billi l-Papa jassenja lil kull Kardinal knisja partikolari f'Ruma bħala sinjal tas-sehem li kull Kardinal hu mistenni li jkollu fil-ħidma pastorali tal-Papa bħala Arċisqof ta' Ruma.

Il-Papa mbagħad jagħti lil kull Kardinal il-Bolla Kardinalizja u t-Titlu, waqt li jagħtihom ilkoll it-tgħanniqa tal-paċi.

Il-Kardinali ġodda mbagħad jagħtu l-paċi lil xulxin u jieħdu l-post assenjat lilhom fuq il-presbiterju.

Ir-rit tal-konċistorju tal-2012 saru xi tibdiliet fih bil-ħsieb li dan ikun aktar sempliċi.

Stqarrija tal-Uffiċċju Stampa tal-Vatikan bid-data tal-10 ta' Jannar spjegat li meta kien qed iħejji dawn it-tibdiliet, l-Uffiċċju taċ-Ċelebrazzjonijiet Liturġiċi tal-Vatikan "żamm mal-kriterju prinċipali li jingħata sfond liturġika lil proċess li minnu nnifsu ma jagħmilx parti mil-liturġija.

"Il-ħolqien ta' Kardinali ġodda għandu jkun inserit f'kuntest ta' talba, waqt li fl-istess żmien tkun evitata kull ħaġa li tista' tagħti l-idea ta' 'cardinalatial sacrament'."

Dan għaliex storikament il-konċistorji qatt ma kienu kkunsidrati bħala parti mir-rit liturġiku, "imma biss bħala laqgħa tal-Papa nnifsu mal-Kardinali, li jaqsmu miegħu t-tmexxija tal-Knisja".

It-tibdiliet fir-rit tal-ħolqien tal-Kardinali l-ġodda saru bl-approvazzjoni tal-Papa Benedittu XVI nnifsu.

Fost l-aktar modifikazzjonijiet importanti, it-tliet fażijiet tar-rit inġiebu flimkien, jiġifieri dawk tat-tqegħid tal-berettin, l-għoti taċ-ċurkett u l-għotja tat-Titlu.

Dwar it-tliet aspetti tar-rit, qabel ir-riforma tal-1969 li kien għamel il-Papa Pawlu VI, il-kappell l-aħmar ta' Kardinal kien jingħata waqt il-konċistorju 'pubbliku', li kien ikun segwit minn konċistorju 'privat' li matulu kien jingħata ċ-ċurkett u t-titlu lil kull Kardinal.

Id-distinzjoni bejn konċistorju 'pubbliku' u 'privat' illum m'għadhiex teżisti.

Dan wara li l-awtoritajiet tal-Knisja dehrilhom li jkun aktar koerenti li t-tliet fażijiet tar-rit tal-ħolqien tal-Kardinali l-ġodda jinġiebu flimkien f'rit wieħed.

Tħalliet biss iċ-ċelebrazzjoni tal-Ewkaristija tal-Papa mal-Kardinali l-ġodda, li tradizzjonalment kienet dejjem issir l-għada tal-konċistorju, kif fil-fatt sar fl-2012.

Din tibda b'espressjoni ta' rispett u gratitudni lejn il-Papa li jagħmel wieħed mill-Kardinali l-ġodda f'isem il-Kardinali l-oħra.

Fis-6 ta' Jannar 2012 f'Ruma, li l-Papa Benedittu XVI, wara l-Angelus ta' nofsinhar, ħabbar li kien se jlaqqa' Konċistorju biex jinnomina 22 membru ġdid tal-Kulleġġ tal-Kardinali, fosthom lill-Malti Prospero Grech.

Il-Papa dakinhar iddeskriva lil Patri Prospero Grech OSA bħala "professur emeritu ta' għadd ta' universitajiet Rumani u Konsultur tal-Kongregazzjoni tad-Duttrina tal-Fidi".

Patri Prospero huwa t-tieni Kardinal Malti fl-istorja tal-Knisja, wara li fis-seklu dsatax Malta kellha Kardinal ieħor, Fabrizio Sceberras Testaferrata, li kien nominat Kardinal mill-Papa Piju VII fil-Konċistorju tas-6 t'April 1818.

Il-Kardinal Sceberras Testaferrata kien mill-Belt Valletta.

Tul is-27 sena li dam Kardinal sal-mewt tiegħu f'Awwissu 1843, il-Kardinal Sceberras Testaferrata pparteċipa fi tliet konklavi li taw lill-Knisja tliet Papiet.


Mariupol

Mariupol

Mariupol (Ukraina — Маріуполь, Ingliż — Mariupol) — hija belt fil-parti Ukrajna Southeastern, port fuq il-Baħar ta 'Azov.

Mariupol tinsab fil-oblast Donetsk.

Il-ċentru tal-belt storika tinsab fil-konfluwenza tal-xmajjar u Kalchik Kalmius fil-Baħar ta 'Azov.

L-isem moderna ta '«Mariupol» ġej mill-kelma «poli» (bil-Grieg «Πόλη» — «belt») u tfisser «Belt ta' Marija» (fil-unur tal heiress għall-Fedorovna Maria tron).

Mariupol twaqqfet fis-seklu 16 bħala post gwardja Cossack («zimovnik») imsejjaħ «Domakha», u aktar tard bħala fortizza Cossack imsejħa «Kalmius» (imsemmija wara xmara hawn jinsabu), bl 1611 isir iċ-ċentru amministrattiv tal-Kalmius " Palanca "- unità amministrattiva tal-Cossacks Ukraina.

Fil 1774 territorju tal-belt moderna saret parti mill-Imperu Russu, skond Paċi Trattat ta 'Küçük Kaynarca.

Fl-1778 hawn twaqqfet l-ewwel belt ta 'Donbass — PAVLOVSK, deher l-ewwel knisja.

Sena wara l-gvern Russu Tsarist iddeċieda li jirrilokaw hawn 18,408 Griegi mill-Krimea, għaliex kienu oppressi mill-Tatars hemmhekk.

Sistemazzjoni mill-ġdid Krimea tal-Griegi kienet immexxija mill-Injazju Metropolitan, li intitolat il-belt għal żmien twil wara.

Minn Settembru 29, 1779 il-belt għandha isem kurrenti — Mariupol.

Għal belt żmien twil kien post esklussiva tal-Griegi ta 'residenza, u żviluppat bħala ċentru ewlieni fil-kummerċ u tas-sajd.

Fis-seklu 19 il-belt saret iċ-ċentru ta 'Mariupol uezd — unità amministrattiva ta' l-Imperu Russu.

Fis-seklu dsatax tard kienu mibnija port (Awissu 29, 1889) u bil-ferrovija-triq (1882), li konnessi Mariupol mar-reġjuni ewlenin tal-pajjiż, bdiet tiżviluppa industrija tqila (il-pajp tal-pjanti «Nikopol-Mariupol soċjetà» nbniet fl- Fra 1, 1897, u l-impjant tal-ħadid u azzar «Russu Providence» nbniet fl-1899, issa dawn il-fabbriki tnejn huma parti mill Il'ič Ħadid u Azzar Xogħlijiet).

Sa 1920 il-belt saret wieħed miċ-ċentri metallurġika akbar ta 'l-istat.

Qawwa Sovjetika kien stabbilit fl Diċembru 30, 1917 fi rewwixta armata, iżda diżgrazzji kważi ebda.

Minn Marzu 7, 1923 sa Frar 27, 1932 il-belt saret iċ-ċentru ta 'Mariupol Okrug — unità amministrattiva ta' l-SSR Ukraina u minn Lulju 17, 1932 saret parti mill-oblast Donetsk (qabel il-gwerra kienet imsejħa bi «Stalino oblast») .

Matul il-perjodu Sovjetika fl-istorja tal Mariupol-belt żdied sew, popolazzjoni tal-belt żdied aktar minn għaxar darbiet, deher l-skyscrapers ewwel, it-trasport belt ta 'ġewwa (trammijiet u trolleys), industriji ġodda, inklużi metallurġiċi pjanti «AZOVSTAL» (Awissu 11, 1933), kokk u impjant kimiku «Markokhim» (Settembru 27, 1935) u bini tal-magna tal-pjanti «Azovmash» (April 28, 1958).

Il-belt kienet telf ħafna bħala riżultat ta 'Holodomors 1921—1922, 1932—1933, 1946—1947, ripressjonijiet Stalin fl-1933 u 1937, il-ġenoċidju tal-poplu Grieg mill-NKVD fl-1937, u matul il-Tieni Gwerra Dinjija u l-Nazisti okkupazzjoni tal-belt 1941—1943.

Madankollu, il-poplu ta 'Mariupol malajr reġgħu meqrud matul il-fabbriki tal-gwerra u kwarti residenzjali tal-belt.

Minn Ottubru 22, 1948 biex Jan 13, 1989 il-belt kellha isem ġdid — Zhdanov (fil-unur tal-mexxej politiku Sovjetika).

Issa Mariupol — iċ-ċentru industrijali akbar fil-Baċir Donets, belt hija l-akbar produttur ta 'ħadid fondut u azzar fil-pajjiż, hawn topera l-akbar bini tal-magna tal-pjanti fl-Ukraina.

Hemm il-teatru drammatika, tliet mużewijiet, żewġ universitajiet, gazzetti u xandir tat-TV.

Mariupol fl-aħħar deċennji huwa kontinwament jiffaċċjaw problemi ekoloġiċi u ekonomiċi.

Il-popolazzjoni ta 'Mariupol hija 486,856 ruħ (2011), b'kont meħud tal-subborgi.

Gruppi etniċi: Ukraini — madwar 48 %, Russu — 43 %, Griegi — 7 %, Belarusians, Lhud, Armeni, Bulgari u popli oħra.

In-numru massimu tal-popolazzjoni — madwar 550,000 ruħ kienet osservata fl-1992.

Il-maġġoranza assoluta (87 %) titkellem Russu, Ukrain lingwa juża inqas minn 10 % tal-popolazzjoni (kważi għalihom kollha jitkellmu «Surzhik» — taħlita ta 'lingwa Russa u Ukraini).

Karatteristiċi distintivi tal-belt huma l-lingwa Griega lokali («Griegi Azov»): lingwa Rumaiic (Grieg Ellenika) u Urum lingwa (Grieg-Tatar).

Madwar 2 % tal-popolazzjoni titkellem il-lingwa Griegi lokali.

Il-belt għandha numru kbir ta 'intrapriżi industrijali kbar, inkluż l-intrapriża akbar fil-Donbass — Il'ič Ħadid u Azzar Xogħlijiet u Xogħlijiet Metallurgical «AZOVSTAL», ġgant bini tal-magna tal-pjanti «Azovmash» tarzna, kimika, kokk, l-ikel u l-industriji tat-tessuti.

Il-kumpaniji tat-trasport akbar huma l-kummerċ bil-baħar port, ajruport, stazzjon tal-ferrovija, stazzjonijiet tax-xarabank u trasport bejn l-ibliet (tramm, trolley, xarabank, minibuses).

Mariupol huwa maqsum f'erba amministrattivi nazzjonali raions «(reġjuni) b'popolazzjoni ta 'aktar minn 100,000 ruħ,» Zhovtnevy "(reġjun ċentrali, l-akbar minn popolazzjoni), " Illichivsky "(imsemmija wara Illich), " l Ordzhonikidzevsky "(imsemmija wara Ordzhonikidze), «PRIMORSKY».

Ukoll soluzzjonijiet lokali huma subordinati għad-awtoritajiet tal-belt: Sartana, Stary Krym u Talakovka.

Ħajja ta 'Mariupol amministrat mill-kunsill Belt — parlament lokali, li jikkonsisti ta' 76 deputati.

Il-kap tal-kunsill tal-belt Mariupol huwa l Sindku («Kap Belt»).

Mill-1998 Sindku Mariupol huwa Yuri Khotlubey.

In-numri assoluti ta 'deputati huma mill-politika tal-Partit tar-Reġjuni, hemm ukoll membri tal-partijiet Komunista, Soċjalisti u oħrajn ta' l-Ukraina.

Downtown tikkonsisti prinċipalment ħames istorja bini, distretti residenzjali ġodda li huma mibnija bi djar ta 'għaxar jew tnax artijiet, jinsabu fil-periferija u' l bogħod mill-industrija.

Nofs l-akkomodazzjoni ppreżentat ftit Manor storja waħda djar.

A territorju kbar huwa jokkupa mill-intrapriżi industrijali.

Mariupol hija waħda mill-ibliet l-aktar imniġġsa fl-Ukraina minħabba n-numru kbir ta 'gassijiet skartati industrijali u trab.

Il-akbar sorsi ta 'tniġġis ta' l-ambjent huma impjanti metallurġiċi u kokk.

Downtown jinsabu fil-mod tar-riħ mill-xogħlijiet metallurġiċi «AZOVSTAL», dak mibnija fl-1933 fil-qalba tal-belt fuq il-kosta tal-Baħar Azov.

Barra minn hekk sors importanti ta 'tniġġis huwa eċċess ta' oġġetti perikolużi fil-port.

Mariupol għandha żewġ universitajiet istat (Mariupol State University u Azov Teknika State University), l Azov Navali Istitut, madwar 60 skejjel, kulleġġi u skejjel tekniċi diversi.

Il-belt għandha teatru drama Russu, lott ta 'teatri movie, ċentri ta' divertiment, ukoll tliet mużewijiet u swali tal-wiri.

Huma prodotti għexieren ta 'gazzetti, hemm kumpaniji TV erba.

Mariupol huwa ċentru sportiv fir-reġjun: skola qawwi tal-boxing, Grieg-Ruman lotta, hemm futbol, water polo u timijiet tal-baskitbol li jipparteċipaw fil-kampjonati nazzjonali.

L-attrazzjonijiet ewlenin tal-belt: Mariupol lokali istorja mużewijiet u Mariupol arti mużew (indirizz: Str Georgievskaya), il-park «Garden City», Luna Park «Extreme-Park» (indirizz: Metallurgov Av), swimming pool «Neptune» (indirizz : Metallurgov Av), kumplessi silġ «Iceberg» (indirizz: Petrovsky park), ski artifiċjali runs «Alaska», bajjiet urbani, l-torri ilma qodma (indirizz: Str Varganov), djar ma spires u l-teatru (Indirizz: teatrali sq.), il-kultura palazz «Molodyozhny» (indirizz: Str Harlampievskaya), il-bini tal-iskola teknika Industrijali (l-indirizz: Str Georgievskaya), grawnds «Illichivets», «AZOVSTAL» u oħrajn, monumenti ta 'Vladimir Vysotsky, Arkhip Kuindzhi (imwieled fl- Mariupol), Metropolitan Injazju, Taras Shevchenko u wkoll tempji Ortodossi u Musulmani.

Riservi naturali Kamennye Mogily («Grave Stone») u isteppa Khomutovskaya («isteppa Khomutovo») man-flora lokali uniku u l-fawna huma qrib il-belt.

Phone żona kodiċi +380629

Telefon Pulizija — 102, kura medika telefon — 103, tat-telefon tas-servizz ta 'salvataġġ — 101, belt telefon amministrazzjoni — 332,240, telefon Grieg Konsulat — 345,384, telefon stazzjon tal-ferrovija — 334,217, telefon istazzjon tax-xarabank — 331,168, lukanda «Spartak» telefon — 331,088, lukanda «Ewropew» tat-telefon — 530373.


La Liga

La Liga

La Liga jew Liga BBVA hija l-ogħla livell ta' futbol fi Spanja.

Dan il-kampjonat huwa wieħed mill-aktar kampjonati kompetittivi.

L-uniku timijiet li qatt ma ġew relegati kienu Barcelona, Real Madrid u Athletic Bilbao.


Matthew Bartolo

Matthew Bartolo

Matthew Bartolo (Naxxar, 14 ta' Ġunju 1986) huwa plejer tal-futbol Malti li jilgħab mat-tim ta' Qormi bħala midfilder, partikularment fuq il-linja.

Ġeneralment juża' favurieh il-veloċità tiegħu sabiex jaqbeż plejers avversarji fuq il-linja.

Beda il-karriera tiegħu ma' Hibernians, u lagħab ukoll ma' Sliema Wanderers.


Charles Dickens

Charles Dickens

Charles John Huffam Dickens (7 ta' Frar tal-1812 – 9 ta' Ġunju 1870) kien awtur Ingliż, meqjus bħala l-akbar rumanzier tal-era Vittorjana u l-inventur ta' uħud mill-iktar karattri fil-letteratura Ingliża li baqgħu popolari sa żmienna.

Xogħlijiet kisbu popolarità meta kien għadu ħaj, u hekk għadhom sal-lum.

Iżda kien fis-seklu 20 li l-istudjużi u l-kritiċi għarfu l-merti tiegħu.

Ħafna minn xogħlijietu kienu ppubblikati għall-ewwel darba f'serje darba fix-xahar, format ta' pubblikazzjoni li Dickens innifsu ppopolarizza.

Kien jirrevedi l-istejjer u l-karattri skont ir-rispons tal-qarrejja.

Għalhekk l-istejjer tiegħu għandhom ritmu partikulari, bi cliffhangers li jġiegħlu lill-qarrejja jistennew l-episodju li jmiss.

Il-kitbiet ta' Dickens tfaħħru bil-kbir minn awturi kbar bħal Leo Tolstoy, George Orwell, u G. K. Chesterton għar-realiżmu tagħhom, komiċità, stil, karatterizzazzjoni unika, u kritika soċjali.

"Oliver Twist", "A Christmas Carol", "Great Expectations", "David Copperfield", "A Tale of Two Cities", "The Old Curiosity Shop" u "The Life and Adventures of Nicholas Nickelby" huma biss uhud mix-xogħlijiet -forsi l-iktar popolari- ta' Charles Dickens, studjati matul is-snin minn eluf ta' tfal fuq il-bankijiet tal-iskola imma wkoll minn eluf oħra li raw film jew xogħol teatrali fosthom ukoll musicals ispirati mill-istejjer mill-iktar ħajja tal-kittieb Ingliż.

Xogħlijietu huma meqjusin bħala għajta kbira soċjali kontra l-faqar u l-inġustizzji ta' dak iż-żmien, influwenzati mhux ftit mill-esperjenza diretta ta' Dickens tfajjel li ta' 12-il sena spiċċa waħdu, mingħajr familja, jaħdem f'fabbrika, meta familtu spiċċat il-ħabs, l-iktar minħabba d-dejn kbir li kien daħal għalih missieru.

Esperjenzi li mmarkaw lit-tfajjel tant li huma riflessi ferm fil-kitbiet tiegħu li sal-lum nqalbu f'iktar minn 300 adattament għall-film jew għat-televiżjoni li min-naħa tagħhom rebħu wkoll diversi Oscars.

Illum, id-dar li fiha għex għal sentejn - mhux wisq bogħod mill-istazzjon tal-underground Russel Square fiċ-ċentru ta' Londra - hi l-mużew li Charles Dickens ħalla bħala ikona ħajja ta' fejn kiteb għadd ta' manuskritti u minn fejn bdew is-suċċessi tal-karriera li żammitu fost il-pilastri tal-letteratura attwali anke sal-lum.

Charles Dickens twieled f'familja ta' klassi baxxa, fejn riedet jew ma riditx, kellha tkun sfruttata mis-servi tal-poter.

Il-paga ta' missier Dickens, li kien skrivan mal-flotta Ingliża, ma kienx biżżejjed biex imantni l-familja.

Bħal ħafna oħrajn ta' żmienu, missier Dickens kien spiċċa jqatta' xi snin fil-ħabs ta' dawk li kellhom id-djun u ma ħallsuhomx.

Kien għalhekk li l-awtur kellu jissospendi l-edukazzjoni tiegħu u ta' 12-il sena – bħal tfal oħrajn – ifittex impjieg anke jekk bi ftit flus.

Dar diversi fabbriki, jew kif kien jissejħu f'dawk iż-żminijiet: djar tax-xogħol, fosthom fabbrika li għal sitt xhur sħaħ ta' kuljum kien ikollu joqgħod jibblakka ż-żraben.

Dak li kellu jgħaddi minnu f'din l-età hekk żgħira, influwenza bil-kbir lil Dickens fil-mod li bih iħares lejn ix-xogħol u b'mod speċjali lejn il-flus.

Wara li Dickens kien irnexxielu jkompli l-edukazzjoni tiegħu sab impjieg bħala ġurnalista tal-parlament.

Grazzi għal dan ix-xogħol huwa seta' jkabbar aktar l-għarfien tiegħu fil-mod li bih il-politiċi ta' żmienu kienu jqisu l-kwistjonijiet soċjali.

Grazzi għal dan l-għarfien Charles Dickens ippubblika l-ewwel minn serje ta' kitbiet.

Kien fl-1837 li hu ppubblika l-ewwel rumanz tiegħu bl-isem ta' "Pickwick Papers".

Fl-erba' snin ta' wara hu rnexxielu jippubblika xejn inqas minn ħames rumanzi oħra, l-aktar magħruf fosthom: "Oliver Twist".

Dan ir-rumanz kien juri bl-aktar mod ċar id-diffikultajiet tal-familji, il-kundizzjonijiet tax-xogħol f'dawk il-fabbriki tal-bidu, kif ukoll l-intolleranza lejn il-ħaddiema mill-klassijiet diriġenti, kemm jekk industrijalisti kif ukoll politiċi.

Interessanti ħafna huwa l-fatt li f'dan ir-rumanz Dickens jagħti idea ċara ta' x'kienet tfisser il-mobilità fid-dinja tax-xogħol.

Fl-1842 Charles Dickens għamel l-ewwel minn żewġ vjaġġi fl-Istati Uniti.

F'dan il-pajjiż il-kitbiet tiegħu kienu ferm popolari.

Iżda minkejja l-ftaħir tas-suċċess tal-ħolma Amerikana, Charles Dickens wara l-ħames xhur li qatta' jgħix f'dak il-pajjiż, kien diżilluż bil-kbir mill-qerq tal-wegħdiet ta' x'toffri d-demokrazija Amerikana.

Lejn l-aħħar ta' dik is-sena, wara l-esperjenzi li kellu, Dickens ippubblika l-ktieb "American Notes," li fost affarijiet oħra jinkludi l-esperjenzi tal-kundizzjonijiet tal-ħaddiema f'fabbrika tat-tessuti u l-kundizzjonijiet tas-skjavi.

Għalkemm illum il-ġurnata Charles Dickens huwa magħruf għar-rumanz "A Christmas Carol", l-ewwel minn sensiela ta' rumanzi, dan ir-rumanz jinkludi kritika qawwija lejn is-soċjetà kif fil-perjodu tal-Milied tappella għall-karità kristjana u redenzjoni.

Tul is-snin 40 Dickens kompla jaħdem bħala ġurnalist.

Fl-istess ħin huwa ħoloq il-gazzetta "London Daily News" u fl-1850 beda jippubblika l-magazine ta' kull ġimgħa bl-isem ta' "Household Words".

Kważi l-kitbiet kollha ta' Dickens qabel ma kienu ppubblikati f'kotba, kienu ppublikati f'faxxikli.

Kien fil-magazine tiegħu li Dickens ippubblikat r-rumanz li kellu b'mod dirett juri u jattakka s-sitwazzjoni u l-kefrija tar-rivoluzzjoni industrijali: "Hard Times".

F'dan ir-rumanz Dickens irnexxielu joħroġ id-differenzi bejn il-klassijiet soċjali.

Fil-karattru ta' Mr Bounderby Dickens joħroġ il-krudeltà u l-isfruttament imwettaq mill-industrijalisti, filwaqt li fil-karattru ta' Stephen Blackpool il-kittieb juri l-onestà tal-ħaddiema u x-xewqa li jaħdmu u jkollhom kundizzjonijiet tajba.

Biss Dickens għalkemm kien jissimpatizza mat-talbiet tal-ħaddiema kien ukoll jibża' mill-militanza u kien iżomm lura milli jagħti xi forma ta' alternattivi għal mod li bih kienu qegħdin jitmexxew il-fabbriki.

Dickens kien jifhem li l-industrijalizzazzjoni kienet ir-riżultat ta' kapitaliżmu sfrenat.

Kien jappella għall-aktar ħniena mal-ħaddiema.

Iżda minħabba l-fatt li huwa għex fi snin li kienu għadhom qegħdin jirkupraw minn snin ta' gwerer kawża tar-rivoluzzjoni Franċiża, bħal ħafna oħrajn kien jibża' mill-konfrontazzjoni li kienet se tinħoloq biex il-ħaddiema jiksbu kundizzjonijiet aħjar.

Minkejja dan, il-ħassieb u missier is-soċjaliżmu Karl Marx kien japprezza bil-qabda l-kitbiet ta' Dickens.

F'"Hard Times", "Bleak House" u "Little Dorrit", Marx ra x'effetti kien qed ikollu l-kapitaliżmu fuq il-klassi tal-ħaddiema.

Wieħed mir-rumanzi li jista' jitqies li hu attwali għal dak li qiegħdin ngħixu llum huwa proprju "Little Dorrit".

Dan ir-rumanz jirrakkonta x'jiġri meta jisfaxxa l-imperu industrijali ta' Mr Merdle.

L-effett ikun wieħed qerriedi fuq kull minn b'xi mod jew ieħor kien jiddependi fuqu, l-aktar il-ħaddiema.

Interessanti hu l-fatt ta' frażi li kiteb Dickens stess fid-deskrizzjoni ta' dak li seħħ fl-isfaxxar tal-industrija ta' Merdle: 'It's nobody's fault', M'hu tort ta' ħadd.

Frażi miktuba 155 sena ilu, li iżda tiddeskrivi l-atteġġament li qed ikollhom l-gvernijiet fi żminijietna għal dak li seħħ fil-kriżi finanzjarja u ekonomika tal-2008 u tas-snin ta' wara.

Wieħed jista' jinnota li l-gvernijiet mhumiex qegħdin jieħdu passi kontra min kien responsabbli għal din il-kriżi, iżda bħal żmien Dickens stess qed jisfurzaw lil klassi tal-ħaddiema biex tagħmel tajjeb għall-iżbalji u l-inkompetenza tal-industrijalisti.

L-aħħar rumanz li Charles Dickens ippubblika qabel mewtu kien "Our Mutual Friend".

Dan ir-rumanz jista' jitiqies li huwa wieħed iebes fil-mod li jiddeskrivi l-iżvilupp tal-qagħda soċjali ta' żmien Dickens.

F'"Our Mutual Friend" Dickens juri kif ir-relazzjoni bejn il-persuni tispiċċa f'relazzjoni kapitalista, fejn anke ż-żibel jispiċċa jkollu l-valur monetarju tiegħu (Qisu kien jaf li xi darba jkun hemm il-ħsieb li tiddaħħal taxxa fuq iż-żibel jew li jinġabar u jinbiegħ.)

Għalkemm Dickens bl-ebda mod ma jista' jitqies bħala xi kittieb rivoluzzjonarju, fis-sens politiku, irnexxielu jippreżenta lill-qarrejja tiegħu realtà li fiha l-ħaddiema kienu qegħdin jitkarrbu għal bidla.

Din hija karba li anke llum qiegħda tinħass, f'dinja fejn qegħdin ikunu mnaqqra l-kundizzjonijiet tax-xogħol tal-ħaddiema, bl-iskuża li l-ekonomija trid tirpilja mill-kriżi, u fl-istess ħin il-ħaddiema qegħdin ikollhom iħallsu aktar taxxi biex il-gvernijiet jgħinu lil min kien responsabbli għal din il-kriżi li ninsabu fiha.

Il-biċentinarju ta' twelidu, fl-2012, tfakkar b'għożża minn ħafna qarrejja ta' kitbietu, fosthom ukoll is-search engine Google li għall-okkażjoni biddlet il-paġna inizjali.

F'Malta, f'Marzu 2012, id-Dar tal-Pubblikazzjoni tal-Partit Laburista, SKS, fakkret il-200 sena mit-twelid ta' Charles Dickens b'espożizzjoni ta' dokumenti awtentiċi tal-kittieb Ingliż.

Fost l-esebiti kien hemm il-firma oriġinali ta' Charles Dickens, edizzjonijiet antiki u rari ta' rumanzi ta' Charles Dickens u t-traduzzjoni Maltija ta' "A Tale of Two Cities" miktuba bl-idejn fuq pitazz li Karmenu Vassallo kien qaleb għall-Malti fl-1950 u ippubblikah bl-isem ta' "Ġrajja Ta' Żewgt Ibliet".

Il-firma ta' Charles Dickens tinsab fl-aħħar paġna tal-ewwel edizzjoni tar-rumanz "Hard Times" li Dickens kiteb fl-1863.

SKS nidiet l-edizzjoni ġdida ta' "Ġrajja Ta' Żewgt Ibliet" bl-illustrazzjonijiet oriġinali li kienu dehru mar-rumanz li Dickens kien kiteb fl-1859.

L-edizzjoni għandha "Kelmtejn Tal-Aħħar" ta' Joe Micallef Stafrace.

Anton Cassar, Ċermen tal-SKS qal li din id-Dar tal-Pubblikazzjoni ħasset li għandha tfakkar il-biċentinarju tat-twelid ta' Charles Dickens b'rikonixximent għall-ħila letterarja tal-awtur u l-impenn tiegħu favur ir-riforma soċjali.

Is-Sur Cassar ippreżenta kopja tar-rumanz lil Oliver Paul Vassallo, iben Karmenu Vassallo, li attenda għat-tnedija tal-espożizzjoni.

Din l-espożizzjoni ttellgħet fil-foyer taċ-Ċentru Nazzjonali Laburista bil-kollaborazzjoni ta' kollezzjonisti privati u tal-Bibljoteka Nazzjonali.

Kien esebit pitazz li fuqu Karmenu Vassallo kien beda jaqleb ir-rumanz għall-Malti fl-1948.

Vassallo dam 30 xahar jaħdem fuq din it-traduzzjoni.

Hemm ukoll għall-wiri l-ewwel (1950) u t-tieni edizzjoni (1981) ta' "Ġrajja Ta' Żewġ Ibliet".


Loreen

Loreen

Lorine Zineb Nora Talhaoui, magħrufa wkoll bħala Loreen (Stokkolma, 16 ta' Ottubru 1983) hija kantanta pop u produttriċi tal-mużika Żvediża ta' dixxendenza Marokkina.

Hi rebħet id-dritt li tirrapreżenta lill-Iżvezja fil-Festival tal-Eurovision 2012 bil-kanzunetta "Euphoria".

Billi kienet interessata li sir mużiċista, ħadet parti f' "Idol 2004", kompetizzjoni tat-televiżjoni, u spiċċat fir-4 post ġenerali.

Il-sena ta' wara ħarġet l-ewwel kanzunetta tagħha, "The Snake", mal-banda Rob'n'Raz u saret preżentatriċi televiżiva fuq TV400.

Hija taħdem bħala produttriċi u direttriċi għal diversi wirjiet tat-televiżjoni Żvediża.

Fl-2011 ħarġet diska "My Heart Is Refusing Me" b'suċċess kummerċjali fl-Iżvezja.


Peter Serracino Inglott

Peter Serracino Inglott

Il-Professur Fr.Peter Serracino Inglott, magħruf sempliċiment bħala "Father Peter", (Valletta, 26 t'April, 1936 - 16 ta' Marzu, 2012) kien saċerdot, filosfu, lettur internazzjonali u eks-Rettur tal-Università ta' Malta.

Deskritt bħala bniedem intelliġenti ħafna, viżjunarju kbir, u mimli tjubija, huwa kien attiv f'movimenti Kattoliċi, u kien ċentrali fir-rikostruzzjoni tas-sistema edukattiva Maltija.

Bin Oscar u Maria Calamatta, Serracino Inglott kien ordnat qassis f'Milan fl-1962 minn Kardinal Montini li aktar 'il quddiem ġie proklamat Papa Pawlu VI.

Bejn l-1987 u l-1988, u mill-1 ta' Lulju 1991 sa meta rtira fl-1996, hu serva bħala Rettur tal-Università ta' Malta.

Hu mexxa t-tibdil kbir u fetaħ l-Universita' għall-kotra.

Fil-kitba tiegħu kien hemm esplorazzjoni sħiħa fil-valutazzjoni artistika tax-xogħol letterarju.

Kien hemm fuq kollox proċess filosofiku.

Hu studja f'Malta, Pariġi, u Oxford fejn kien Rhodes Scholar u rebaħ il-Premju tal-Kanċillier għall-Ingliż.

Studja fl-Institut Catholique de Paris (BD cum laude 1958-1960) u fl-Università Cattolica del Sacro Cuore (Ph.D. 1960-1963) b'teżi fuq it-"Tractatus Logico-Philosophicus" ta' Wittgenstein.

Għallem il-filosofija f'Malta, Ottawa, Venezja u Milan.

Kien membru ta' diversi korpi internazzjonali u ppublika ħafna artikli fuq l-arti u l-kultura Maltija, l-estetika u r-reliġjon, u fuq il-fruntieri bejn il-filosofija u x-xjenzi soċjali.

F'ħajtu kellu diversi pożizzjonijiet għolja.

Sena wara li nħatar qassis, jiġifieri fl-1963 kien Librar fl-Universita' ta' Malta u sentejn wara beda jgħallem il-Filosofija.

Imbaghad fl-1971 laħaq Professur u Kap tad-Dipartiment tal-Filosofija.

Serva wkoll bħala Dekan tal-Fakulta' tal-Arti.

Flimkien ma' Professur Salvino Busuttil fl-1974 waqqaf il-European Documentation Centre fil-Belt Valletta.

Kien iċ-Chairman tiegħu meta fl-1992 sar il-European Documentation and Research Centre, fejn ħadem mill-qrib mal-Professur Roderick Pace.

Fl-1978 laħaq Direttur tal-Istitut tal-Filosofija u l-Istudji umani.

Kien ukoll Professur fil-Fakultà tat-Teoloġija tal-Università ta' Malta.

Serracino Inglott kien professur tal-estetika fl-Instituto Internazionale di Arte e Liturgia ta' Milan, "visiting professor" fl-Università ta' Pariġi II (Sorbonne – Pantheon) (1989-1990), UNESCO Fellow fl-Open University, UK (1978) u "guest lecturer" fl-universitajiet ta' Cincinnati, Milan (Cattolica), Venezja (Ca Foscari), Palermo u l-Kulleġġ tal-Ewropa fi Bruges (1989, 1990).

Għal disa' snin bejn l-1987 u l-1996 serva bħala Chairman tal-Kunsill Malti għax-Xjenza u t-Teknoloġija.

Fl-istess snin kien ukoll Konsulent tal-Prim Ministru ta' Malta ta' dak iż-żmien Eddie Fenech Adami.

Reġa' serva bħala Konsulent bejn l-1998 u l-2004.

Minkejja dan f'mewtu, Joseph Muscat, il-Mexxej tal-Partit Laburista stqarr li "l-Professur Peter Serracino Inglott kien protagonist ewlieni tal-ħajja intellettwali ta' pajjiżna għall-kważi nofs seklu.

Għamilna għażliet politiċi differenti minn xulxin iżda ir-rispett u l-istima tagħna lejh bħala bniedem, bħala studjuż, bħala saċerdot, u bħala Malti li ħabb lill-pajjiżu, kienu għoljin ħafna.

Minkejja dawn l-għażliet, kien hemm art komuni ta' soċjetà aktar ġusta, aktar tolleranti u aktar miftuħa.

F'ismi, f'isem marti Michelle, il-familja tiegħi u l-Partit Laburista nesprimi s-sogħba tagħna għat-telfa ta' dan l-intelletwali ewlieni Malti."

Il-filosofija ta' Fr Peter dejjem poġġiet lill-bniedem sħiħ fil-qalba ta' kull azzjoni politika f'dak li hu kien isejjaħ "il-primat tal-bniedem".

Bħala saċerdot u studjuż, dejjem fittex li jlaqqa' flimkien it-tiftix razzjonali mat-twemmin.

Għalih, "l-iskoperta ta' Alla qiegħda fl-istħarriġ fil-fond, b'mod speċjali tal-ħolqien, u dan jiġi biss mill-istudju".

Il-kontribut ta' Fr Peter kien wieħed fl-aqwa sens ta' dak li hu politiku, jiġifieri l-politika bħala mezz li jittraduċi ħsieb u valuri f'azzjoni prattika favur in-nies u l-familji biex dawn jilħqu l-milja tagħhom.

Fost il-kontributi kbar ta' Fr Peter hemm l-impenn tiegħu fil-qasam soċjali, edukattiv, kulturali u artistiku.

Bħala bniedem li ħabb l-għerf kien iddikjara li jixtieq li "l-Università ssir id-dar tal-poplu kollu" u wara l-1987 dan wettqu meta nebbaħ u mexxa r-riformi edukattivi li rrivoluzzjonaw dan il-qasam u fetħu beraħ il-bibien tal-Università u ta' istituzzjonijiet edukattivi oħrajn għal kulħadd.

Bħala Chairman tal-Kunsill Malti għax-Xjenza u t-Teknoloġija saħaq fuq il-bżonn li Malta tkun fuq quddiem nett fil-qasam tal-iżviluppi teknoloġiċi.

Kontribut ieħor tiegħu kien dwar is-soċjetà tal-wens, li fiha l-bniedem ma jkunx il-klijent tal-Istat iżda jkun il-qalba ta' sistema sħiħa li tinkludi l-familja, il-privat u l-volontarjat f'soċjetà li tagħti sedqa u dinjità lil kull persuna.

Fr Peter jibqa' msemmi kemm Malta kif ukoll barra minn xtutna għall-kontribut li ta fil-qasam soċjali, edukattiv, kuturali u artistiku, iżda fuq kollox jibqa' mfakkar għall-umiltà tiegħu u għal kemm kien aċċessibli għal kulħadd.

Fl-aħħar ftit xhur ta' ħajtu, hu beda jsoffri mill-marda "Creuzfeldt-Jakob".

Il-funeral tiegħu sar fit-23 ta' Marzu 2012, wara li tpoġġa għall-qima tal-pubbliku, l-ewwel fuq il-kampus tal-Universita', u aktar tard il-Knisja tal-Ġiżwiti l-Belt.

Il-quddiesa presente catavere saret fil-Knisja ta' San Pawl il-Belt stess, wara korteo li telaq mill-Knisja tal-Ġiżwiti.


Youddiph

Youddiph

Maria Lvovna Katz (bir-Russu: Мария Львовна Кац) (Moska, 23 ta' Jannar 1973) hi kantanta Russa li ħadet sehem fil-Festival tal-Eurovision 1994 li sar f'Dublin, fit-Irlanda.


Santa Katerina ta' Siena

Santa Katerina ta' Siena

Santa Katerina ta' Siena (Siena 1347 – Ruma 1380) hija qaddisa tal-Knisja Kattolika bit-titlu ta' Verġni u Duttur tal-Knisja.

Kienet l-iżgħar fost il-ħamsa u għoxrin wild tal-familja Benincasa.

Ta' tmintax-il sena, ikkonsagrat lilha nnifisha 'l Alla, u daħlet Terzjarja San Duminku, u mal-ħajja kontemplattiva ta' meditazzjoni u talb, bdiet ħajja l-aktar attiva, billi bdiet tmur fl-isptarijiet iddur bil-morda, u bix-xjuħ u tgħin lil kull min setgħet.

Kienet tmur ukoll fil-ħabsijiet, u tkellem speċjalment lil dawk li kienu jkunu kkundannati għall-mewt.

Fl-epidemija tal-pesta, fl-1374, kienet tieħu ħsieb lil dawk li kienu jimirdu, iddur bihom u tgħinhom, u ġie li anke difnithom hi stess meta mietu.

Ħadmet u għenet ħafna L-Knisja meta kienet għaddejja minn wieħed miż-żminijiet tqal tagħha.

Fl-1377, ikkonvinċiet lill-Papa Girgor XI biex iħalli Avignon, Franza u jmur Ruma.

Ġara li meta miet, floku ġie elett il-Papa Urbanu VI f'Ruma, u f'Avignon ġie elett Papa ieħor bl-isem ta' Klement VII, u warajh Benedittu XIII, li għal xi żmien kien appoġġat minn Vinċenz Ferrer, sakemm fl-1414, il-Konċilju ta' Kostanza saħaq li Benedittu XIII għandu jirriżenja, u fl-1416, iddepożitah.

Hi ħadmet bla heda biex tara l-Knisja magħquda mal-Papa leġittimu Urbanu VI.

Santa Katerina kitbet id-"Djalogu", ktieb li jikkonsisti fi djalogi bejn Alla u r-ruħ; madwar erbaq' mitt ittra lill-Papiet, mexxejja ta' pajjiżi u nies prominenti, li juru l-fond ta' l-ispiritwalita' u tal-għerf tagħha; u kitbiet oħrajn.

Tliet xhur qabel mietet, mardet u sofriet ħafna.

Kellha devozzjoni kbira lejn l-Ewkaristija, u kellha wkoll l-uġigħ ta' l-istigmata.

Mietet fid-29 ta' April 1380, f'Ruma, meta kellha 33 sena.

Il-Papa Pawlu VI fl-4 ta' Ottubru 1970 iddikjaraha "Duttur tal-Knisja" flimkien ma Tereża t'Ávila.

Il-festa tagħha ssir fid-29 t'April.


Rafael Correa

Rafael Correa

Rafael Vicente Correa Delgado (Guayaquil, 6 ta' April 1963) huwa politiku Ekwadorjan.

Wara l-istudji fl-ekonomija, li saru f'pajjiżu, il-Belġju u fl-Istati Uniti, fl-2005 ġie maħtur bħala Ministru tal-Finanzi tal-Ekwador.

Bir-rebħa fl-elezzjonijiet presidenzjali tal-2006, minn nhar il-15 ta' Jannar 2007 beda jkopri l-irwol ta' President tar-Repubblika u reġa' ġie kkonfermat fl-2009.


Alla Pugacheva

Alla Pugacheva

Alla Borisovna Pugacheva (bir-Russu: Алла Борисовна Пугачёва) (Moska, 15 ta' April 1949) hi kantanta Russa li ħadet sehem fil-Festival tal-Eurovision 1997 li sar f'Dublin, fit-Irlanda.


Oliver Twist

Oliver Twist

Oliver Twist, magħruf ukoll bħala "The Parish Boy's Progress", huwa t-tieni rumanz tal-awtur Ingliż Charles Dickens, ipubblikat fl-1838.

L-istorja hija fuq tifel iltim Oliver Twist, li jgħix ħajja miżerabbli f'ospizju tal-fqar u mbagħad imur jaħdem ma' bokkamort.

Jaħrab u jivjaġġa sa Londra fejn jiltaqa' mal-Artful Dodger, mexxej ta' klikka ta' tfal "pickpockets".

Oliver jittieħed fil-moħba tal-għalliem adult tagħhom Fagin, bla ma jinduna bl-attivitajiet illegali tagħhom.

Il-ktieb jesponi t-trattament kiefer tat-tfal abbandunati f'Londra fl-era ta' Dickens.

Huwa eżempju bikri ta' rumanz soċjali, u jiġbed l-attenzjoni tal-pubbliku fuq ħwejjeġ ħżienu ta' dak iż-żmien bħal-Liġi tal-Foqra, tfal jaħdmu u tfal fil-kriminalità, id-diffikultajiet tal-familji, il-kundizzjonijiet tax-xogħol fil-fabbriki tal-bidu, kif ukoll l-intolleranza lejn il-ħaddiema mill-klassijiet diriġenti, kemm jekk industrijalisti kif ukoll politiċi.

Interessanti ħafna huwa l-fatt li f'dan ir-rumanz Dickens jagħti idea ċara ta' x'kienet tfisser il-mobilità fid-dinja tax-xogħol.

Dickens jirredikola l-ipokresija ta' żmienu b'sarkażmu u umoriżmu iswed.

Ir-rumanz seta' kien ispirat mill-ġrajja ta' Robert Blincoe, tifel iltim li t-tbatijiet tiegħu fil-mitħna tal-qoton kienet popolari ħafna fis-snin tletin tas-seklu dsatax.

Kien ukoll influwenzat mhux ftit mill-esperjenza diretta ta' Dickens tfajjel li ta' 12-il sena spiċċa waħdu, mingħajr familja, jaħdem f'fabbrika, meta familtu spiċċat il-ħabs, l-iktar minħabba d-dejn kbir li kien daħal għalih missieru.

F"'Oliver Twist", Dickens iħallat ir-realiżmu u s-satira biex jiddeskrivi l-effett tal-industrijalizzazzjoni tal-Ingilterra tas-seklu dsatax u jikkritika il-liġijiet ħorox kontra l-foqra.

Oliver, tifel innoċenti, jinqabad f'dinja fejn l-uniċi għażliet li għandu huma l-ospizju tal-fqar, il-klikka ta' Fagin, il-ħabs, jew mewt bikrija.

Iżda f'nofs il-korruzzjoni u d-degrad, Oliver jibqa' tifel qalbu safja; jibqa' 'l bogħod mill-ħażen minkejja li dawk ta' madwaru jogħdsu fih, u fl-aħħar jieħu l-premju tiegħu — jgħix ħajja paċifika fil-kampanja mdawwar bi ħbieb qalbhom tajba.


Hugo (film)

Hugo (film)

Hugo huwa film tal-avventura Amerikan tal-2011, 3D ibbażat fuq ir-rumanz ta' Brian Selznick "The Invention of Hugo Cabret" dwar tifel li kien jgħix waħdu fi stazzjon tal-ferrovija f'Pariġi.

Il-film kien dirett minn Martin Scorsese u miktub minn John Logan.

Koprodott minn "GK Films" ta' Graham King u "Infinitum Nihil" ta' Johnny Depp.

Fil-partijiet ewlenin, Asa Butterfield, Chloë Grace Moretz, Ben Kingsley, Sacha Baron Cohen, Helen McCrory, Ray Winstone, Emily Mortimer, Jude Law u Christopher Lee.

Il-film irċieva riċensjonijiet tajbin ħafna, b'ħafna mill-kritiċi jfaħħru l-viżwal, ir-reċtar u d-direzzjoni.

Xi uħud sejħulu l-aqwa film 3D tad-deċennju.

Fl-84 Academy Awards, "Hugo" rċieva ħames Oscars — għal Best Cinematography, Best Art Direction, Best Visual Effects, Best Sound Mixing, u Best Sound Editing — u bl-ikbar numru ta' nominazzjonijiet - ħdax.

Fl-1931, Hugo Cabret (Asa Butterfield), tifel ta' tnax-il sena, kien jgħix ma' missieru armel (Jude Law), arluġġar mustaċċun f'Pariġi.

Missieru kien jieħdu jara l-films b'mod speċjali dawk ta' Georges Méliès.

Il-missier imut f'nirien li qabdu f'mużew, u Hugo beda jitrabba minn zijuh (Ray Winstone), arluġġar sakranazz li kien jieħu ħsieb l-arloġġi tal-istazzjon tal-ferrovija "Gare Montparnasse".

Zijuh jgħallmu jieħu ħsieb l-arloġġi imbagħad jgħib.

Wara jinstab li jkun għereq.

Hugo jgħix fl-istazzjon, isewwi l-arloġġi, jisraq l-ikel, u jaħdem fuq l-iktar proġett ambizzjuż ta' missieru: isewwi robot ta' raġel li suppost seta' jikteb.

Konvint li dan ir-robot kellu messaġġ mingħand missieru, Hugo jagħmel minn kollox biex isewwih.

Jisraq biċċiet mekkaniċi, iżda jinqabad minn sid ta' ħanut tal-ġugarelli, Papa Georges (Ben Kingsley), li jieħu l-ktieb tan-noti ta' Hugo li fih kellu disinni kif se jsewwi r-robot.

Biex jerġa' jieħu l-ktieb tan-noti, Hugo jsegwi lil sid il-ħanut f'daru u jiltaqa' ma' Isabelle (Chloë Grace Moretz), iltima tamparu u l-filjozza ta' Georges.

Twiegħdu li se tgħinu.

L-għada, Georges jagħti koċċ irmied lil Hugo, u jgħid li dawk kienu l-fdal tal-ktieb, imma Isabelle tgħidlu li l-ktieb ma kienx inħaraq.

Fl-aħħar iħalli lil Hugo jieħu l-ktieb lura jekk jaħdimlu sakemm ipatti għal dak kollu li kien seraq.

Hugo jaħdem fil-ħanut, u biż-żmien jirnexxilu jsewwi r-robot imma jkun jonqsu biss parti waħda, ċavetta f'forma ta' qalb.

Hugo jintroduċi lil Isabelle għall-films, xi ħaġa li parrinuha ma kienx iħalliha tara, filwaqt li hi tintroduċi lil Hugo għal ħanut tal-kotba li sidu (Christopher Lee) għall-ewwel ma jafdax lil Hugo.

Isabelle ikollha ċ-ċavetta tar-robot.

Meta jużaw iċ-ċavetta biex jattivaw ir-robot, dan jipproduċi tpinġija ta' xena ta' film, iffirmata minn Georges Méliès.

Hugo jiftakar li dak kien l-ewwel film li kien ra missieru ("Voyage to the Moon") u Isabelle tagħraf il-firma ta' parrinuwha, Papa Georges, u t-tnejn joħduha d-dar għal iktar spjegazzjoni.

Hugo juri lil mart Georges, Mama Jeanne (Helen McCrory) it-tpinġija li għamel ir-robot, imma ma qaltilhom xejn u ħbiethom ġo kamra meta wasal id-dar.

Filwaqt li kienu mistoħbijin, Isabelle u Hugo sabu gabinett sigriet u minnu ħarġu stampi ta' Georges - il-ħsejjes jismagħhom Georges, li jirrabja ħafna u jkeċċi 'l barra lil Hugo għax iħossu tradut.

Sid il-ħanut tal-kotba jagħti ktieb lil Hugo u Isabelle fuq l-istorja tal-films u jistagħġbu kif l-awtur, Rene Tabard (Michael Stuhlbarg), jgħid li Méliès kien miet fl-Ewwel Gwerra Dinjija.

Tabard jippreżenta ruħu hu nnifsu, u t-tfal jgħidulu li Méliès kien ħaj.

Tabard, li kien iħobb il-films ta' Méliès, kellu kopja ta' "Voyage to the Moon", maħsuba li kienet l-aħħar kopja ta' film ta' Méliès.

Hugo jikkonvinċi lil Tabard imur id-dar ta' Georges.

Dak il-lejl Hugo joħlom li ttajjar minn ferrovija meta jipprova jieħu ċ-ċavetta f'forma ta' qalb mil-linja tal-ferrovija, ri-kreazzjoni tax-xena tal-inċident ta' Montparnasse.

Meta jqum, jisma' ħoss qawwi ta' tektik u jinduna li ġej minn sidru u f'daqqa waħda jieħu l-forma ta' robot, sakemm imbagħad iqum.

Hugo, Isabelle u Tabard imorru d-dar ta' Georges, u għall-ewwel Jeanne tgħidilhom biex imorru qabel ma żewġha jqum.

Iżda, Jeanne taċċetta li jaraw "Voyage to the Moon" meta Tabard ifaħħarha bħala attriċi sabiħa fil-films ta' Georges.

Kif jintemm il-film, jidher Georges li jispjega kif beda jagħmel il-films, kif ivvinta l-effetti speċjali, u kif tilef il-faxxinu tal-films meta bdiet l-Ewwel Gwerra Dinjija, wara li kellu jbigħ il-films bħala kimika biex jaqla' l-flus, u kellu jiftaħ ħanut tal-ġugarelli biex ikun jista' jgħix.

Ħaseb li r-robot li kien ħoloq kien spiċċa fin-nirien tal-mużew u ma kien baqa' xejn mill-ħidma ta' ħajtu.

Hugo imur lura l-istazzjon biex iġib ir-robot, biex jagħti sorpriża lil Georges, iżda l-ispettur tal-istazzjon (Sacha Baron Cohen) bil-kelb iwaqqfu.

Hugo jaħrab u jmur fil-quċċata tat-torri tal-arloġġ u jaħrab billi jitla' fuq il-minutieri tal-arloġġ.

Kif l-ispettur jitlaq, jitlaq jiġri bir-robot, imma l-ispettur jonsbu u jarmilu r-robot fuq il-linja tal-ferrovija.

Hugo kważi ttajru ferrovija imma uffiċjal isalvah u jżommu fil-kura tiegħu.

Hugo jitlob lil uffiċjal iħallih, jasal Georges u jgħidlu li Hugo kien fil-kura tieghu.

L-uffiċjal iħallih imur.

Fl-aħħar tal-film, Georges jintroduċi ċerimonja li fiha ningħat rikonoxximent lill-films tiegħu b'Tabard iħabbar li iktar minn 80 film instabu jew ġew restawrati.

Georges jirringrazzja lil Hugo għal dak li jagħmel u jistieden lill-udjenza ssegwi l-ħolma tiegħu, ""follow his dreams"".

Ħafna mill-ħajja ta' Georges Méliès kif murija fil-film hija eżatta: tassew li beda jinteressa ruħu fil-films wara li ra dimostrazzjoni tal-kamera tal-aħwa Lumière, tassew li kien illużjonista u kien jaħdem il-ġugarelli, tassew li kien jesperimenta bir-robots, tassew li kellu teatru(Theatre Robert-Houdin), li spiċċa fallut, il-films tiegħu nħallu għaċ-cellulose, beda jbigħ il-ġugarelli fl-istazzjon ta' Montparnasse u finalment ingħata l-midalja Légion d'honneur wara perjodu terribbli fejn kien assolutament minsi.

Ħafna mis-"silent films" tal-bidu murija fil-film huma xpgħlijiet veri ta' Méliès bħal "Le voyage dans la lune" (1902).

Id-disinn għar-robot kien wieħed ispirat minn dak li għamel arluġġar Svizzeru Henri Maillardet, li Selznick kien ra fi Franklin Institute, Philadelphia, u r-robot ta' Jaquet-Droz "the writer".

Emil Lager, Ben Addis, u Robert Gill jidhru ukoll fil-film bħala Django Reinhardt, missier il-kitarra jazz taż-żingari, Salvador Dalí, il-pittur surrealista Spanjol, u James Joyce, awtur Irlandiż.

Il-ktieb li Monsieur Labisse jagħti lil Hugo bħala rigal, "Robin Hood le proscrit", inkiteb minn Alexandre Dumas fl-1864 traduzzjoni mill-oriġinal Ingliż ta' Pierce Egan the Younger.


Il-Ħolma Maltija

Il-Ħolma Maltija

"Il-Ħolma Maltija" hu r-raba' u x'aktarx l-aqwa rumanz ta' Frans Sammut (1945-2011), li kemm fl-istruttura kemm fil-kontenut jilħaq qċaċet li qatt ma ntlaħqu fil-Letteratura Maltija.

Ħareġ darbtejn, fl-1994 u fl-2012 (SKS).

"Il-Ħolma Maltija" huwa l-psewdo-awtobijografija tal-patrijott Malti Mikiel Anton Vassalli (1764-1829), Missier l-Ilsien Malti.

Mil-lat ta' struttura r-rumanz donnu loġġa massonika.

Din l-interpretazzjoni toħroġ bħala estrapolazzjoni mill-istudju ta' Matthew Theuma,"Vassalli f'Il-Ħolma Maltija" (SKS 2012).

Ir-rumanz hu maqsum fl-ewwel taqsima li fiha Vassalli jgħaddi mill-"apprentistat" tiegħu, fit-tieni taqsima fejn "isib id-dawl" u fit-tielet taqsima li fiha jaġixxa ta' "mgħallem".

Mil-lat ta' kontenut, ir-rumanz hu miżgħud b'lingwa mill-isbaħ, li l-kittieb bnieha apposta biex joqrob kemm jista' lejn l-ilsien Malti ta' żmien Vassalli.

Intqal li l-Letteratura Maltija m'għandha xejn tal-kobor ta' "Il-Ħolma Maltija".

"Il-Ħolma Maltija" nqaleb għall-Esperanto minn Dr Carmel Mallia ("La Malta Revo"), u ntebagħ New York, fl-2007.

Il-Professur Peter Serracino Inglott (1933-2012) tkellem dwar il-ġenju ta' Frans Sammut f'dan ir-rumanz: "Il-ġenju ta' Sammut kien jinsab fil-ħila li kellu bħala ġullar Volterrjan li jittrasforma personaġġ storiku f'għamla ta' libbies karnevalesk ta' maskra li hija ironikament akbar mir-realtà.

Il-qarrej jitwassal li jiddeverti billi jħares dritt f'wiċċ nies magħrufin li s-soltu jħares lejhom b'solennità sħiħa.

Wieħed jitbissem daqslikieku kompliċi fid-dubji, il-ħmerijiet u t-terġiverżazzjonijiet tagħhom.

Iċ-ċaqliqa stilistika min-narrattiva storika għal dik tal-istħajjil hija x'aktarx l-akbar sfida li jkun irid iħabbat wiċċu magħha kull tip ta' traduttur."


Ġiljan l-Ospitalier

Ġiljan l-Ospitalier

San Ġiljan l-Ospitalier huwa qaddis tal-Knisja Kattolika.

Ħafna studjużi tal-ħajjiet tal-qaddisin huma tal-fehma li dak li nafu dwar San Ġiljan l-Ospitalier huwa għal kollox leġġendarju.

Uħud jaħsbu li twieled fi Franza, f'Le Mans.

Oħrajn jgħidu li twieled f'Ath fil-Belġju, għall-ħabta ta' nofs is-seklu 7 wK U oħrajn ħasbu li ġie minn Napli.

L-iktar ħaġa magħrufa fuq dan il-qaddis hija li qatel lill-ġenituri tiegħu.

Tant li għandna qawl jew espressjoni Maltija li tgħid hekk: 'San Ġiljan qatel 'l ommu u lil missieru u sar qaddis!'.

Jingħad li dan għamlu bi żball, u li meta ntebaħ mar Ruma biex jinħafirlu dnubu.

Għal dan il-għan jingħad ukoll li bena sptar għall-pellegrini fuq ix-xtut tax-xmara Gardon, fi Provenza, jew forsi fl-inħawi ta' Isola qrib ix-xmara Potenza, ħdejn Macerata.

Aktarx li l-leġġenda ta' San Ġiljan taf il-bidu tagħha fil-Medju Evu, fi Franza jew fil-Belġju.

Din il-leġġenda malajr xegħlet l-immaġinazzjoni popolari ta' l-Ewropej medjevali.

San Ġiljan kien magħruf, l-istess bħall-Arkanġlu San Rafel u bħal San Kristoforu, bħala patrun tal-vjaġġaturi, u wkoll bħala patrun tal-lukandiera u tal-ibliet ta' Gand u ta' Macerata.

Fid-Decameron (1353) ta' Boccaccio, l-ewwel kapolavur letterarju tar-Rinaxximent Taljan (fil-ħdax -il jum, il-ħdax -il novella) diġà niltaqgħu mal-Paternoster ta' San Ġiljan li sal-ġurnata tal-lum għadu jgħaddi minn fomm għal fomm f'ħafna nħawi tal-Italja.

Il-leġġenda ta' San Ġiljan ispirat ħafna poeżija popolari fit-tradizzjoni tal-Leggenda Aurea tal-aġjografu Ġenwiż, id-Dumnikan Giacomo da Vararazze.

Il-punti ewlenin tal-leġġenda jinsabu miġburin f'orazione popolari ta' endekasillabi (versi bi ħdax-il sillaba) epiċi.

Din kienet imxandra mal-Italja kollha, mir-Romagna sal-Kalabrija.

Din l-orazione nsibuha wkoll fil-Biblijoteka Nazzjonali tagħna, fil-Belt Valletta u tmur lura sas-seklu ħmistax, skond il-paleografu awtorevoli Dom Mauro Inguanez.

Fl-1902 dehret għall-ewwel darba bil-Malti, f'forma ta' proża, bl-isem 'Il-Kaċċatur u iċ-Ċerv -Ġrajja tal-Fjandri' fis-sensiela Kotba tal-Mogħdija taż-Żmien.

Il-leġġenda ispirat ukoll xogħlijiet ta' l-arti mill-aqwa.

Fis-seklu tlettax insibu vetrata mill-isbaħ li tirrafigura lil San Ġiljan, ta' artist mghux magħruf, fil-Katidral ta' Chartres.

Fis-seklu erbatax saru affreski imponenti li juru lill-qaddis fil-Katidral ta' Trento u fis-seklu ta' wara saru affreski tiegħu fil-Palazzo Comunale ta' Assisi.

Il-leġġenda tgħid li fil-lejla li fiha twieled San Ġiljan, missieru, minn familja nobbli, ra lis-sħaħar pagani jagħmlu seħer bil-moħbi fuq ibnu, li kellu jkun hu li joqtol lil ommu u lil missieru.

Missieru ried jeħles minnu iżda martu ma ħallitux.

It-tifel beda jikber u 'tant kien sabiħ li ommu u missieru kienu mogħmijin warajh' u kull meta ommu kienet tħares lejh kienet dejjem tinfaqa' tibki u tgħid 'Ibni, aħjar li ma twelidt xejn għax għad trid tagħmel dnub kbir.'

Meta Ġiljan kellu madwar għaxar snin, staqsa lil ommu għala kull meta tħares lejh kienet tinfaqa' tibki.

Ommu qaltlu x'kien id-destin tiegħu li b'xejn ma' seta' jeħles minnu.

Ġiljan 'li kien tajjeb u qalbieni' qal 'Ma jkun qatt li jiena nagħmel dnub bħal dan,' u 'b'tama qawwija fi Kristu li jista' kollox telaq għal għonq it-triq mimli kuraġġ.'

Il-leġġenda tgħid li dam miexi ħamsin jum u mar jgħammar fil-Galizja fejn hemmhekk iżżewweġ mara 'mill-aħjar'.

Għaddew għoxrin sena minn meta Ġiljan telaq mid-dar u missieru u ommu kellhom xewqa kbira li jerġgħu jaraw lil binhom, issa raġel ta' tletin sena.

Ma kellhomx iżjed tfal ħliefu u ddeċidew li jmorru jfittxuh.

Meta waslu fil-Galizja daħlu jitolbu quddiem l-altar sabiħ ta' San Ġakbu.

'Hekk kif ħarġu mill-knisja ltaqgħu ma' mara bil-qiegħda fuq siġġu, u l-pellegrini resqu fuqha u sellmulha.

Dik il-mara sellmitilhom.

Huma talbuha jekk, għall-imħabba ta' Kristu, setgħetx tilqagħhom għandha dik il-lejla, jekk setgħux jirranġaw magħha għax kienu għajjenin mill-vjaġġ.'

Il-mara daħlithom f'darha u qaltilhom li żewġha, Ġiljan, dak il-ħin kien jinsab għall-kaċċa.

(Minħabba f'hekk San Ġiljan huwa magħruf ukoll bħala patrun tal-kaċċaturi).

L-omm u l-missier ferħu bil-kif li kienu sabu lil binhom u mart Ġiljan ferħet hi wkoll li saret taf lill-ġenituri ta' żewġha.

'Ħadet ħsiebhom sew u mbagħad ħadithom jistrieħu fis-sodda ta' Ġiljan.'

Iżda "l-għadu" mar ifittex lil Ġiljan u qallu, 'Aħbar ħażina għandi għalik.

Int qiegħed hawn għall-kaċċa u martek tinsab fis-sodda, mgħannqa mal-ħabib tagħha.

Hemm jinsabu mgħannqin flimkien, u issa, kemm wieħed kemm l-oħra jinsabu reqdin.'

Inħallu l-kliem tal-leġġenda jitkellem waħdu: "U Ġiljan ħass dwejjaq kbar u wiċċu tbiddel.

Rikeb fuq iż-żiemel mingħajr ma qal xejn, u malajr wasal f'daru.

Mar ħdejn is-sodda b'saħna kbira u hemm ra raġel u mara.

F'soddtu kienu reqdin.

Ħataf ix-xabla u biha nifidhom.

U Ġiljan ried jitlaq u f'dik l-art ma riedx joqgħod iktar.

Qiegħed idu biex jiftaħ il-bieb u ra lil martu bil-qiegħda man-nisa l-oħra.

Lil Ġiljan hekk kellmitu: 'Missierek u ommok ġew hawn u jinsabu mimdudin fis-sodda.'

Allura Ġiljan beda jagħti fuq sidru; u ħwejġu u laħmu beda jqatta'.

'Daħak bija l-għadu makakk meta qal li marti kienet qiegħda tibdilni.'

U mimdudin kienu l-mejtin, mimdudin fis-sodda.

Il-feriti kollha tagħhom beda jbusilhom u jgħid: 'Jaħasra, imsejken jien.

Aħjar ma twelidt xejn għax f'ruħi u ġismi jiena misħut.'

U martu t-twajba bdiet tkellem lil Ġiljan u qalet: 'Afda fi Kristu li jista' kollox, li huwa għajn ħajja ta' kull ħniena.'

Ma kellhom la tifel u lanqas tifla.

Deheb u fidda kellhom bil-bosta...

U Ġiljan bena seba' sptarijiet u ħamsa u għoxrin post, qabel kollox.

U l-fqar bdew imorru joqogħdu hemm, għall-imħabba ta' Ġesu Kristu li jista' kollox."

Ħafna jafu li San Ġiljan qatel lil ommu u lil missieru iżda forsi ftit jafu li dan għamlu bi żball u forsi inqas minn hekk jafu bil-konverżjoni tiegħu u bil-ġid li għamel mal-foqra u l-morda.

Iżda l-leġġenda ma tiqafx hawn.

"L-għadu qarrieqi beda jaħseb biex ipattilu mingħajr telf ta' żmien.

Taħt is-sura ta' pellegrin magħdur, Ġiljan daħħlu jistkenn ma' l-oħrajn.

F'nofs il-lejl qam dak il-qarrieqi.

Ir-rix tas-saqqu mat-tiben beda jħallat...

Id-dar kollha beda jqalleb."

Meta l-għada filgħodu qam Ġiljan ra l-ħsara li kienu għamlulu f'daru u ħalef li ma jilqa' 'l ħadd iżjed.

Bir-rabja li kellu, keċċa 'l kulħadd 'il barra.

'U Ġesu mar għandu u taħt sura ta' pellegrin kellmu sabiex iħallih jistrieħ għandu.

Talbu b'wiċċ umli, f'ġieħ Alla, sabiex Ġiljan idaħħlu għandu dik il-lejla.

Iżda Ġiljan wieġbu b'disprezz: 'Jien ma nilqakx għandi.

Itlaq 'l hemm, għax il-lejl l-ieħor għamluli tant ħsara li bl-ebda mod ma ndaħħlek.'

U Kristu bil-ħlewwa qallu, 'Żommli dan il-bastun, jekk jogħġbok.'

U Ġiljan staħa u bil-qalb kollha il-bastun mar biex jieħu.

Mattar idejh u l-bastun weħel magħhom.

U Ġiljan għarfu mill-ewwel, żgur li kien Ġesu Kristu, li kien iħobbu.

U Ġiljan qal: 'Daħak bija l-għadu makakk li ma jridx li jien inkun qaddej fidil tiegħek.

Imma jiena nħaddnek miegħi u ma jimpurtanix minnu; u għall-imħabba tiegħek nagħti kenn lil min għandu bżonn.'

F'riġlejn Kristu mar jinxteħet għarkubbtejh, u Ġesu Kristu ħafirlu.

U Ġiljan b'qalb niedma talab lil Kristu: 'Tqisx biss li jiena midneb, O Kristu, imma aħfer lili u lil marti.'

U Kristu ħanin ħafrilhom.

'U aħfer lil ommi u lil missieri.'

Huwa qaddes lill-missier u lill-omm bis-saħħa tal-ġid kollu li għamel lil Ġiljan.'

Min għandu ftit familjarità mal-mitoloġija Griega jew ma' Freud jintebaħ minnufih bix-xebh li l-leġġenda ta' San Ġiljan għandha ma' l-istorja ta' Edipu li minnha Freud ħareġ it-teorija tal-Kumpless ta' Edipu jew "Oedipus Complex".

Il-bażi tal-istorja hija l-istess jiġifieri d-destin ta' iben li għad joqtol lil ommu u lil missieru, għalkemm it-tmiem ta' l-istorja huwa differenti għall-aħħar.

Minkejja li l-istorja ta' San Ġiljan hija leġġenda mill-bidu sa l-aħħar, ma nistgħux niċħdu l-fatt li d-devozzjoni lejh hija qadima ħafna u mferrxa ħafna.

Irridu ngħidu wkoll li leġġenda mhijiex ħrafa iżda storja tradizzjonali, taħlita ta' storja u immaġinazzjoni.

Il-kelma Latina medjevali legenda tfisser "ħwejjeġ għall-qari."

Kienu jissejħu leggenda wkoll il-ħajjiet tal-qaddisin li kienu jinqraw b'vuċi għolja fir-riti tal-Knisja tal-bidu.

Id-devozzjoni lejn San Ġiljan jidher li daħlet fil-ġżejjer Maltin fis-seklu ħmistax wara li fl-1442 instabu r-relikwji tiegħu fil-belt ta' Macerata.

Billi l-Isqof de Astis ta' Macerata kellu rabtiet mal-familja nobbli De Astis li kienet minn ta' quddiem f'Malta, jidher li kienu huma li daħħlu din id-devozzjoni.

Qabel il-miġja tal-Kavallieri kien hawn tliet knejjes f'Malta ddedikati lil dan il-qaddis: f'Tabija, qrib l-Imdina, f'Ħal-Luqa u l-Isla.

Tal-Isla hija l-aktar interessanti għax kienet marbuta ma' riserva għall-kaċċa, karatteristika tal-qaddis.

Il-knisja fl-Isla għenet biex tikber id-devozzjoni lejn San Ġiljan fost il-baħħara ta' madwar il-Port il-Kbir, kif joħroġ mill-fatt li mriekeb b'kaptani mill-Birgu ssemmew għalih fis-seklu sittax.

Karatteristika oħra tal-kult tal-qaddis torbtu mal-isptarijiet u mad-djar tal-ospizju.

Fis-seklu sittax kien jeżisti sptar fiċ-Ċittadella t'Għawdex magħruf bħala Ospedale di San Giuliano.

Meta ġew il-Kavallieri ta' San Ġwann, billi kienu ordni ta' Ospitalieri, xerrdu ħafna d-devozzjoni lejn San Ġiljan l-Ospitalier.

Fl-1539 bnew mill-ġdid il-Knisja tal-Isla u fl-1590 bnew mill-ġdid dik ta' San Ġiljan fil-parroċċa ta' Birkirkara, fl-inħawi li fi tmiem is-seklu sittax bdew jissejħu San Ġiljan propju minħabba l-knisja ddedikata għalih.

Fl-1891, din il-knisja saret parroċċa, l-ewwel u l-unika waħda f'Malta ddedikata lil San Ġiljan l-Ospitalier.

Qabel ir-riforma fil-Kalendarju tal-Qaddisin it-tifkira ta' San Ġiljan kienet issir fis-27 ta' Jannar.

Illum issir fit-12 ta' Frar, għalkemm fir-raħal Malti ta' San Ġiljan baqgħet issir fis-27 ta' Jannar. http://museumstjulians.webs.com/sangiljan.htm


Santa Katerina (diżambigwazzjoni)

Santa Katerina (diżambigwazzjoni)
Santa Katerina tista' tirreferi għal:


Sant'Ambroġju

Sant'Ambroġju

Sant'Ambroġju huwa wieħed mill-erba' Santi Padri ewlenin tal-Punent, flimkien ma' Santu Wistin, San Ġlormu u l-Papa San Girgor il-Kbir.

Huwa kien isqof ta' Milan u wieħed mill-figuri ewlenin tal-Knisja tar-raba' seklu.

Ambroġju twieled fi Trier fil-Ġermanja, parti mill-Imperu Ruman, meta missieru kellu f'idejh il-prefettura tal-Gallja, għall-ħabta tas-sena 340.

Kien ġej minn familja aristokratika u Nisranija.

Missieru miet qasir il-għomor, u fis-sena 353 ommu ħadet lilu u liż-żewġ ħutu Ruma.

Hemm tgħallem ir-rettorika u studja għal avukat.

Ħadem bħala avukat fis-sena 368 fil-prefettura ta' Sirmju.

Qrib is-sena 370 hu nħatar konslu tal-Ligurja u tal-Emilja, bis-sede tiegħu f'Milan.

Xhieda tat-tmexxija għaqlija tiegħu huwa l-fatt li wara l-mewt tal-Isqof Arjan Awsenzju, waqt li hu bħala konslu tal-provinċja kien qiegħed iżomm l-ordni fost il-popolazzjoni Milaniża mifruda ħabba l-ereżija Arjana, kemm il-Kattolici kif ukoll l-Arjani bdew jgħajtu li riedu lil Ambroġju isir Isqof ta' Milan.

Billi kien għadu biss katekumenu, l-ewwel irċieva l-magħmudija u ġimgħa wara ġie ordnat saċerdot, u kkonsagrat isqof, fis-7 ta' Diċembru 374.

Dakinhar Ambroġju ta ġidu kollu għall-Knisja u l-foqra ta' Milan.

Biex ikun jista' jħejji sewwa, Ambroġju qagħad taħt id-direzzjoni tal-qassis anzjan Simpliċjan li ħarrġu fil-qari u t-tifsir tal-Bibbja (li kellha ssir kollox għal Ambroġju), fit-twemmin tal-fidi nisranija u fil-kitba ta' Missirijiet il-Knisja Griega billi hu kien ġa jaf sewwa l-Grieg.

Studja wkoll bosta kitbiet tal-Lhud u ta' awturi pagani bħal Filone u Plotinu.

Fil-bidu tal-episkopat tiegħu hu kellu kuntatti tajbin ħafna mal-Imperatur Valentinjanu I li approva mill-ewwel l-għażla tiegħu bħala Isqof ta' Milan, iżda sena wara Valentinjanu miet fi żmien il-gwerra ta' fuq id-Danubju.

Ambroġju sar predikatur qawwi tal-Kelma t'Alla li kien assimila.

Meta ma kienx ikun qed jaqdi lin-nies fil-ħtiġjiet tagħhom (dawn kienu jiffurmaw kjuwijiet twal kuljum) kien jinxteħet jistudja l-Iskrittura u jikteb.

Fis-sena 377, Ġustina, omm l-Imperatur Grazjanu (375-383), li kien filo-Arjan, riedet tieħu taħt idejha l-knisja ta' Ambroġju.

Ambroġju għamel speċi ta' sit-in strike meta żamm in-nies fil-knisja ikantaw bil-lejl u bi nhar.

Fost in-nies f'dik il-knisja kien hemm Santa Monika, omm Santu Wistin.

Is-suldati ta' Ġustina dawru l-knisja imma wara tlett ijiem kienu ordnati jirtiraw, u hekk il-knisja baqgħet f'idejn l-Isqof Ambroġju.

Santu Wistin intlaqat ferm minn dan il-fatt: "li l-Insara kienu lesti jmutu mal-isqof tagħhom" u fi żmien meta Wistin kien għadu xettiku xi ħaġa bdiet tiċċaqlaq fih meta kiteb: "Aħna ukoll, minkejja li konna spiritwalment bierda, ħadna sehem fl-eċitament tal-poplu kollu" (Stqarrijiet 9,7).

Iżjed tard Ambroġju iltaqa' ma' Grazjanu u dan talbu jgħallmu l-kredu Niċean.

Ir-rabta li nbniet bejn Ambroġju u Grazjanu għenet biex jissaħħaħ l-isforz kattoliku kontra l-Arjaniżmu fl-Imperu.

Fis-sena 383 Grazjanu kien assassinat.

Fis-sena 390 beda jaħkem l-Imperatur Teodosju.

Fis-sajf ta' dik is-sena dan ried li jikkastiga lill-poplu ta' Tessalonika minħabba nuqqas ta' ubbidjenza lejh, u għamel massakru sħiħ minnhom.

Ambroġju għamel li seta' biex iżomm lill-Imperatur milli jwettaq din il-ħerba, imma ma rnexxielux.

Wara li seħħ il-massakru Ambroġju ried li l-Imperatur Teodosju jagħmel penitenza pubblika qabel ma jitħalla jidħol mill-ġdid fil-Knisja u jersaq għas-sagramenti, kif fil-fatt kellu jagħmel.

San Ambroġju miet f'Milan wara marda qasira li qabditu meta kien qed jerġa' lura minn Pavia fil-Vġili tal-Għid tal-4 ta' April tas-sena 397.

Kellu inqas minn sittin sena.


Sport Club Corinthians Paulista

Sport Club Corinthians Paulista

Sport Club Corinthians Paulista, jew sempliċement Corinthians, hu klabb tal-futbol, li hu bbażat f'São Paulo, Brażil.

Fundat fl-1910, il-klabb kien parti mill-istorja tal-futbol Brażiljan.

Fis-snin ħamsin, il-klabb kellu wieħed mill-aqwa timijiet fil-Brażil.

Il-kulur tradizzjonali tal-klabb għall-logħob ġewwa darhom huwa kollox abjad-iswed.